
DUHOVNI LIK SVETE KLARE 


prema „Cvjetićima 44 

Prošlo je preko 750 godina od smrti svete 
Majke Klare, no ona još uvijek živi u svojim 
kćerima, kojima je ostavila svoj duh - u baštinu, 
ona je još uvijek slava vojuće Crkve, koju je 
proslavila svojim svetim životom, i njezina se 
slava ne može ugasiti. Naprotiv: „ Ovo svjetlo - 
po riječima pape Aleksandra IV - sačuvalo je 
svu svoju snagu 

I ne samo „dok je ona u svom malom 
povučenom samostanu pokorničkim životom 
lomila alabastrenu posudu svoga tijela “d nego i 
danas - kao što će biti i u budućnosti - Crkva 
Gospodnja proniknuta je mirisom njene svetosti 44 . 

Proni knuta je miomirisom njena 
krj eposnoga života: života poniznosti, 
siromaštva, čistoće, poslušnosti, potpunoga 
predanja - savršene ljubavi prema Bogu i 
bližnjemu: života tako bogata i sjajna, kojega 
su ovi CVJETIĆI tek slaba projekcija, dok 
pravu vrijednost njezinih žrtava, što sjaju ljepše 
od zvijezda, pozna tek Tajanstveni. - Žrtava kroz 
40 godina života u tijesnoj ćeliji samostana sv. 


1 Aleksandar IV., Bula kanonizacije, 3 

Damjana; žrtava kroz 28godina teške i mučne 
bolesti, zbog koje se nikada nije potužila, već 
ju je radosno podnosila iz ljubavi prema svome 
propetome Zaručniku, kojega je „do smrti 
ljubila “, kao što je i On nas ljubio. 

Zato je i uzdignuta među Serafine, koji gore 
od ljubavi. Zato je i veliki Dante gleda u 
Empireju - najvećem nebu. 

Ovi CVJETIĆI, koji su prava poezija, iznose 
nam upravo zato iskreno i vjerno Klarin život, 
jer je on sam po sebi bio čista poezija - prava 
umjetnost; odraz neba - vječne Svjetlosti. 

Jer kao što kaže Michelangelo Buonarotti: 
„Prava umjetnost i nije ništa drugo do slika 
Božjega savršenstva... Zato je savršenstvo u 
umjetnosti tako rijetko... Jer doći do prave 
umjetnosti znači sjediniti se s Bogom 

Taj život sačuvao je svoju svježinu i ljepotu, 
kao u danima prve nevinosti. 

I svaka je slika njezina života puna ljepote i 
nadnaravnog sjaja, a sve se opet stapaju u jednu 
cjelinu, prelijevajući se kao boje sunčanoga 
spektra. 

Kroz ove CVJETIĆE iskrsava Klarin život 
pun duhovne veličine, krasote i svjetlosti. 

Na poticaj Duha Svetoga, a potaknuta 
riječju i primjerom Franjinim, čije je srce 
izgaralo ljubavlju, ostavlja sve ,,zemaljsko “ da 
može posjedovati nebesko; da može slijediti 
Krista - putem samozataje, neprestanog 
odricanja i žrtve, krajnjega siromaštva i 
oskudice, trajnog „ umiranja “ na križu - iz 
ljubavi prema Njemu. 

Njezino odricanje, duga i oštra pokora, 
nije bilo negacija svega pozitivnoga, već sredstvo 
da se uzdigne do čiste, savršene ljubavi - do 
samoga Boga, da i ona može poput Franje reći: 
BOG MOJ - SVE MOJE! 

I zbog ove velike, jedine i prave ljubavi 
odricala se svega što bi je moglo priječiti da je ne 
posjeduje u svojoj punini, ili da joj oduzme sjaj. 

A svoje krajnje siromaštvo i dragovoljnu 
pokoru - u svim njenim oblicima - nije smatrala 
kaznom koju je sebi nametnula, već činom 
ljubavi prema Bogu, znajući sve pretvoriti u 
ljubav - u cvjetiće, čiji je miris neprestano 
sipala na Srce Njegovo. 

Njezin se napor nije sastojao samo u 
odricanju svega osjetnoga, a što bi je moglo 
priječiti na putu savršenstva; od svega što stoji 
kao zapreka čistoj ljubavi. Još više: Njezin napor 
bijaše u neprestanom stjecanju pozitivnih 
vrjednota, u stjecanju krjeposti, u oblikovanju 
svoga duhovnog lika prema „slici Božjoj“, u 
suradnji s milošću; u neprestanom hodu k Bogu, 
koji je punina savršenstva. 

Ne samo nastojanje da se ne učini pogrješka, 
nego još više: činiti uvijek ono što je savršenije. 
To znači - u svakoj prigodi ubirati cvjetiće. 
Cvjetiće poniznosti, strpljivosti, čistoće, 
poslušnosti; jednom riječju: cvjetiće ljubavi. To 
znači: ljubiti Boga svim srcem, svom dušom; svom 
snagom. Bog moj i sve moje! 

Neprestani napor duše - da svi otkucaji srca 
udaraju samo za jedinu - veliku Ljubav. 

U ljubavi prema Bogu nalazi se i 
iscrpljuje smisao njezina života; u ovome naporu 
i nastojanju da Ga ljubi svim svojim bićem, poput 
serafa Franje, koji je plakao: ,,Ljubav nije 
ljubljena 

„Kada bih znao - govorio je sv. Franjo 
Saleški - da u mome srcu kuca samo jedna žilica 
koja nije za Boga, odmah bih je iščupao. “ 

A On upravo ovakvu ljubav od nas traži: 

„Čuj, Izraele! Gospod je Bog naš jedini 
Gospod! Ljubi Gospoda, Boga svojega, svim 
srcem, svom dušom i svom snagom svojom!... “ 2 

* * * 

Za ovu Ljubav i ovom velikom ljubavlju 
izgaralo je čitavo njezino biće“, lomila se 
alabastrena posuda njena tijela “. Svim silama je 
nastojala da njezino srce bude stan Svevišnjemu; 
hram u kojemu On počiva. 

Jer vrijednost i veličina čistoće nije toliko u 
tome da se netko odriče osjetnih, naravnih 
radosti. Ta i vestalke su morale biti djevice, i 
svaka povrjeda djevičanstva kažnjavala se 
smrću. Od kršćanske djevice traži se mnogo više: 
da ljubi Boga svim srcem, svom dušom, svom 
snagom svojom, tj. postigne onu puninu ljubavi 
koju Bog od nje traži. 

Ljubiti Ga u svakoj misli, u svakom osjećaju, 
naporu, djelovanju. Ljubiti Ga u svakoj boli, 
poniženju; iskušenju. Ljubiti Ga u potpunom 
predanju svoga bića; posve iščeznuti u Njemu. 
Biti žrtva paljenica - iz ljubavi. 


2 Pnz6,4-6 

O ti, koja si došla dovde da si samu sebe 
ostavila, „iziđi i idi po tragu ovaca... “ 3 

Ne samo sebe ostaviti, nego još više: ići. 
Ići putem samozataje, odricanja. Ići mučnim 
stazama krjeposti - do Božje gore Horeb; još više: 
do Kalvarije, a preko nje do Uskrsnuća. 

„ Tko hoće da ide za mnom, neka se odreče 
sebe, uzme križ svoj i slijedi mene. “ 4 

Klara je željela, kao i Franjo, da slijedi 
Krista i to Krista Propetoga. 

Život je naš neprestano uspinjanje prema 
Bogu, tom jedinom cilju našega života; našemu 
smislu i sreći. 

Ovo bijaše život Klarin; život pun ljubavi. 

Ova ljubav prema Bogu najviše se onda 
očitovala kada se Klara morala odricati i 
Franjine prisutnosti i duhovnoga vodstva. Ta on 
joj bijaše i otac i vođa - slika Raspetoga Krista, 
i njegova prisutnost mogla ju je samo uzdizati k 
Bogu, što je dokaz prizor u šumi Porcijunkule, 
kada su stanovnici Asiza vidjeli žarki plamen, ali 
koji je izlazio iz njihovih srdaca obuzetih Božjom 
ljubavlju. 

I Klara zbog ovog gubitka nije bila potištena 
niti žalosna. Ta prisutnost Božja ispunjavala je 
čitavo njezino srce. Ona je željela samo ono što 
Bog i Franjo hoće, u potpunoj pokornosti i 
poslušnosti. A Franjo je želio da sjaj njezine duše 
bude kao sjaj daleke zvijezde, čija ljepota bijaše 
netaknuta. 


3 Pjl,8 

4 Mt, 16,24 

I jednom pri mjesečini, dok ga je fra Leon 
pratio, nadvio se nad bunar i motrio vodu, koja 
se ljeskala... Pa kada je nastavio put, hvaleći 
Gospodina, i zaustavio se - sjetivši se da se brat 
Leon tome čudi - prozbori: 

- Što misliš, brate Leone, da sam vidio na 
dnu ovoga bunara, u odsjevu na vodi? 

- Valjda mjesec... 

- Ne, brate Leone. Vidio sam lice naše sestre 
Klare. Mislio sam da je u žalosti i napasti, no ona 
je, naprotiv, sva sjajna i vedra. I zbog nje se moje 
srce umirilo. 

I Franjo je - radostan i slobodan - nastavio 
put, daleko od Svetoga Damjana. 

Znao je da je Klarino srce obuzeto 
božanskom ljubavlju i da je nikakva nevolja i 
žalost, kušnja i bol ne može rastaviti od ljubavi 
Kristove. 

Pa iako je Franjo bio Klari i otac i vođa i 
učitelj, u biti ON ju je sam svojim Duhom vodio 
i učio. 

Jer kad Bog hoće da posve uzdigne dušu k 
Sebi, otrgne je od svih stvorova i vodi je putem 
osamljenosti i progovara joj u dubinama njezine 
duše. 

,,0n me je vodio, štitio i čuvao kao zjenicu 
oka svojega... Kao orao raširio je svoja krila... 
Sam Gospod bio je vođom mojim. “ 5 

* * * 

I Franjo je prolazio svijetom, 
propovijedajući blagu vijest i šireći Svjetlo, a 


5 Pnz 32,10-13 


12 



Klara je ostala u zatišju samostana s v. Damjana, 
uz tabernakul, razbijajući nesprestano 
alabastrenu posudu svoga srca i prosipljući 
miomirise svoje ljubavi na Srce Njegovo, kao 
Marija u danima Muke. 

Da. On bijaše sva snaga njezine duše - 
euharistijsk i Isus; njezina obrana i 
jakost, ne samo onda kada su divlji Saraceni 
Fridrika II. opkolili njezin samostan i Asiz, nego 
u svim časovima njena života. Od Njega je crpila 
svu svježinu, svu milost; svu ljubav. Postojanost 
u dobru; snagu u kušnjama. 

Uz Njegov tabernakul ona se učila 
sabranosti, muku sa sobom i svim stvorovima, 
da može u njoj nesmetano progovarati Riječ 
Božja. 

U promatranju vječnih istina, u neprestanoj 
kontemplaciji uzdizala se do Bića Božjega; u 
neiskazanim spoznajama, poput Michelangelovih 
Sibila - izdignutih iznad prostora i vremena. 
Živjela je u neprestanoj prisutnosti Božjoj, 
preobražavajući se iz dana u dan u sve jasniju 
svjetlost. 

Sav njezin život bijaše molitva, pjesma 
ljubavi - „ hvala slave Njegove “. 

* * * 

Ostala je u zatišju Sv. Damjana - u 
poniznosti, siromaštvu, samozataji, ali i u 
neprestanom duhovnom veselju - radosti, 
koje je upravo plod ovoga odricanja i 
svladavanja samoga sebe; plod čiste savjesti - 

velike ljubavi prema Bogu. Sve kušnje, patnje i 
bolesti nisu joj mogle oduzeti to vrhunaravno 
veselje, vedrinu i smirenost srca; naprotiv: one 
su ga samo pojačavale. 

Slijedila je u svemu stope svoga Oca i 
učitelja Franje, koji je znao u čemu se sastoji 
pravo veselje: 

„Čuj, brate Leone, kad budemo - sasvim 
prokisli i prozebli, zanemareni i gladni - na 
vratima „Santa Maria deglli Angeli“ - i kad 
bi nas brat vratar kao nepoznate izbacio vani, 
pustivši nas na kiši i snijegu, gladne i ozeble 
u noći, i nas dva kad bismo sve to strpljivo 
podnijeli u poniznosti i ljubavi, o brate Leone, to 
bi bilo savršeno veselje. “ 6 

Ali najveći izvor ovoga duhovnog veselja - 
uz čistu savjest - bila je trajna Božja prisutnost 
u njezinoj duši; spoznaja da Bog „jest “, da 
nas On ljubi, da nam je otac, otkupitelj i zaručnik. 
- Njega je gledala u svemu, prepoznavala i 
osluškivala, kao i Franjo, koji je neizmjerno 
ljubio svijet - djelo Božje, prezirući „duh ovoga 
svijeta “, koji nije od Oca; kao i Franjo, koji je 
ljubio život, radujući se djelima Stvoriteljevim, 
kojemu je vidljivi svijet pomogao da se uzdigne 
do nevidljivoga; Franjo, koji je zbog svoje velike 
ljubavi prema Bogu posjedovao vlast i moć i nad 
stvorenjima - pticama i životinjama, koje su mu 
se pokoravale, kao Adamu u doba prvotne 
nevinosti, kada ljudska narav nije bila ranjena 
grijehom. 


6 Usp. Pismo o pravom i savršenom veselju, 2-15 

A gubijski vuk ležao je do njegovih nogu, 
krotak poput janjeta... 

* * * 

Franjo je dalje govorio: 

„ Čuj, brate Leone, više vrijedi nadvladati 
samoga sebe i poradi Krista podnositi patnje, sve 
nepravde i svaku sramotu i svaku neprijatnost, 
nego sve milosti i darovi Duha Svetoga, što ih 
Krist daje svojim prijateljima. S nijednim se ovim 
darom ne možemo ponositi jer ni jedan nije naš, 
nego su svi Božji... 

Mi se smijemo dičiti samo svojim kušnjama, 
patnjama i križevima. “ 

Klara je sve ovo ne samo znala nego i 
proživljavala; postala je poput Franje prava 
slika Raspetoga Krista. Kroz 40 
godina podnosila je sva poniženja i muke svoga 
strogog pokorničkog života, ali iz ljubavi prema 
svome izmučenom Zaručniku, zbog čega je 
ćutjela u dubini svoje duše neizmjernu radost, 
koju svijet ne može dati. - Trpjela je radosno! 

Kao što kaže Toma Kempenski: 

„Kad do toga dođeš da ti muka bude slatka 
i ugodna radi Krista, onda znaj da je dobro po 
tebe jer si našao raj na zemlji. 

A dokle god ti je trpljenje teško i želiš umaći, 
sve dotle nije dobro po tebe i svuda će te, kudgod 
bježao, goniti nevolja. “ 7 

I sve muke i nevolje, koje je podnosila, 
oblikovale su u njezinoj duši lik Propetoga. 


7 Nasljeduj Krista, gl. 12,11-12 

Ljubav joj je utisnula u srce znakove Njegovih 
rana, kao i Franji, samo što su njezine bile 
nevidljive. Mučna bolest - kroz 28 godina - 
nesmiljeno je razarala njezin organizam, 
pretvarajući ga u obrise (njezine) bolne Ljubavi. 

Pa kad se Franjo, s otiscima Kristovih rana, 
vraćao s Alvernije, i kada je teturajući došao 
sestri Klari da ga sada, napokon, dvori kao 
Čovjeka boli, prepoznao je i u njoj te znakove 
Ljubavi. I na njima je zahvaljivao: 

„LLvaljen budi, moj Gospodine, 

po onima koji opraštaju iz ljubavi Tvoje 

i podnose rado 

sve bolesti i nevolje života... “ 8 

Klara je dobro znala što joj je Franjo pri 
prvome susretu rekao: 

- Treba znati umrijeti! 

- Kako? 

- Na križu s Kristom. 

* * * 

Klara je živjela u samostanu sv. Damjana sa 
svojim kćerima, kojima bijaše prava majka. 
Vodila ih je putem savršenstva snažnom rukom i 
energijom oca, a nježnošću i ljubavlju majke. Kao 
što kaže Toma Celano: 

„Bila je učiteljica u palači Velikoga Kralja i 
odgajala je djevojke sa čvrstoćom stege, ali ih 
je podržavala s nježnošću i ljubavlju. “ 9 


8 Pjesma brata Sunca, 10 

9 Životopis sv. Klare, 36 

Svojim primjerom oduševljavala ih je za 
svaku krjepost i žrtvu. U svemu im bijaše uzor. 

Vodila ih je putem samozataje, poniznosti, 
siromaštva, putem križa - ljubavi. 

„ Savjetujem i opominjem - navada u svojoj 
OPORUCI - u Gospodinu Isusu Kristu sve svoje 
Sestre, sadašnje i buduće, da nastoje vazda 
slijediti put svete jednostavnosti, poniznosti i 
siromaštva i put časnog i svetog življenja, kako 
nas je od početka našeg obraćenja Kristu naučio 
blaženi naš Otac Franjo... “ 10 

A u Reguli nadasve ih moli „neka nastoje da 
vazda sačuvaju jedinstvo međusobne ljubavi, 
koja je veza savršenosti... I tu ljubav pokažite 
vani i djelima... “ * 11 

I neka znadu „ da su prije svega dužne težiti za 
duhom Gospodnjim i njegovim svetim djelovanjem, 
vazda čistim srcem moliti se Bogu, poniznima i 
strpljivima biti u progonstvu i bolesti, i ljubiti one 
koji nas progone, kore i potvaraju. “ 12 

Preporučivala im je, najčešće, krajnje 
siromaštvo iz ljubavi prema Onome „koji je kao 
siromah bio položen u jasle i kao siromah umro 
na križu “, 13 siromaštvo koje bijaše potreba 
njezina duha, da Mu može - oslobođena 
zemaljskih briga i tereta - „slobodnim duhom 
služiti “, siromaštvo koje ju je obogatilo - kao i 
Franju, koji je posjedovao SVE zato što nije 
posjedovao ništa. 


10 Oporuka, 9 

11 Pravilo, 10 

12 Isto, 10 

13 Oporuka, 7 

Sama ona bila je svjetionik, koji je 
rasvjetljavao stazu - prema vječnosti. 

Zgrada njezine duše i savršenstva počivala 
je na dubokim temeljima poniznosti, koja 
se jasno zrcalila u čitavom njezinom biću - čista 
kao suza - počevši od onoga dana kada je 
odbacila svoje raskošno velikaško odijelo u Mariji 
Anđeoskoj i zamijenila ga s grubim suknom. 

Ta poniznost očitovala se najviše u mukama 
i kušnjama, koje je pokorno i radosno primala iz 
ruku dobroga nebeskoga Oca. 

I njezin lik najbolje je ocrtavao Franjo, kada 
je u pjesmi „ brata Sunca “ zapjevao, raskriljenih 
ruku: 

,, Hvaljen budi, moj Gospodine, 
po sestri vodi, 
koja je vrlo korisna, 
ponizna, 

dragocjena i čista... “ 14 
U pjesmi, čiji posljednji akord završava 
zvucima: 

„Hvalite i blagoslivajte Gospodina 
moga, 

zahvaljujte njemu, 
i služite Mu 

u poniznosti velikoj." 15 
Ta on je upravo zbog svoje duboke poniznosti 
zauzeo prijestolje jednoga od najsjajnijih anđela; 
prijestolje Svjetlonoše. 


14 Pjesma brata Sunca, 7 

15 Isto, 14 

Posljednje riječi bile su joj: „Pretiosa in 
conspectu Domini mors Sanctorum eius. “ t. j. 

„Dragocjena je u očima Gospodnjim smrt 
Svetaca njegovih. “ 16 

Sjajna i bogata krjepostima, u pratnji 
Bezgrješne - koja je došla po nju - i s četom 
djevica uzdigla se među zvijezde. Pribrojena je 
onima koji su „obučeni u bijele haljine i palme u 
rukama njihovim “, 17 kao što ih je Ivan motrio s 
Patmosa: 

da na vijeke pjeva pjesmu ljubavi, slijedeći 
Neokaljenog Jaganjca; da kroz svu vječnost 
počiva na Presvetomu Srcu. 

* * * 

Njezina uloga za Crkvu značajna je i 
velika. I najveća koju je mogla odigrati: uloga 
suotkupiteljice - pomoćnice samoga Boga! 

Svojim skrovitim životom, svojim molitvama, 
žrtvama i patnjama sudjelovala je s Kristom u tajni 
Otkupljenja, kao što to i danas sudjeluje po svojim 
duhovnim kćerima; nadopunjala je i nadopunja 
„nedostatak muka Kristovih za mistično Tijelo 
Njegovo - Crkvu!" 18 

„Ja te smatram - riječi su Klarine, upućene 
Agnezi Praškoj - pomoćnicom samoga Boga, 
potporom i pomoći klonulim članovima Njegovog 
tajanstvenog Tijela. “ 19 


16 Ps. 115. 

17 Otk 7,9 

18 Kol 7,9 

19 3 PAgn 8 

Svojom krjepošću proslavila je Crkvu Božju, 
„koja je sva proniknuta mirisom njene svetosti “. 
20 Kao što je to proročanski rekao Franjo: 

„Dođite i pomozite mi graditi samostan 
svetoga Damjana, jer će ovdje stanovati 
gospođe, kojih će sveti i slavni život proslaviti 
Oca našega nebeskog po svoj Njegovoj svetoj 
Crkvi". 21 

U unutarnjem životu Crkve svaka njezina 
prava sestra vrši veliku ulogu; ulogu 
suotkupiteljice - pomoćnice Božje. I svojim 
molitvama i žrtvama odvraća gnjev Njegov i 
nevolje od svoga naroda... Kao što je Klara - 
držeći u svojim rukama zlatnu monstrancu - 
obranila svoj grad od navala divljih horda. 

Klara po svojim kćerima nije izolirana od 
Crkve, već je u središtu Njezinu, kao srce, koje 
daje impuls čitavome tijelu. 

Ona nije ostala sakrivena u svome 
individualizmu. Naprotiv: Sjedinjenjem s Bogom 
predala se svim ljudima; postala dokaz i znak 
velikog humanizma. 

Evanđelje je od nje učinilo biće nebesko i 
zemaljsko, koje suosjeća sa svim bijednicima: 
koje pozna plač i jauk i jad svoga naroda. 

Zato je ona uvijek suvremena. 

Svojim molitvama, patnjama i žrtvama 
uzidala se kao „živo kamenje u hram Božji u 
Duhu“ - u mistični rast Crkve - Njegovo 
tajanstveno Tijelo. 


20 Bula kanonizacije, 3 

21 Oporuka sv. Klare, 14 

* * * 


CVJETIĆI nam vjerno iznose slike iz 
Klarina i Franjina života, koje se isprepliću kao 
grane jednoga te istoga stabla. Jer Klara je 
nasljedovala Franju, a on opet Krista, postigavši 
sličnost s Njime. I sve krjeposti Klarina života 
uistinu su pravi cvjetići, koje je ona prosipala 
na Srce Božje. Franjo je Klaru za Boga odgojio. 

Ta ona bijaše najblistavija zvijezda njegova 
neba. 


* * * 

Neka ovi „Cvjetići", koje nam je preveo naš 
poznati kompozitor - O. Kvirin Orlić, i nas 
obogate Franjinim i Klarinim duhom, i neka 
oduševe mlada srca za velikodušno nasljedovanje 
Krista Propetoga. 

S. Marija od Presvetoga Srca, klarisa 
Na blagdan Materinstva BI. Dj. Marije. 

11. X. 1967. 


V/7,. 

PIERO BARGELLINI 

CVJETNICA 


Na Cvjetnicu, 27. ožuljka 1211., Klara s drugim 
asiškim djevojkama bijaše pošla u katedralu. 

U katedrali, staroj crkvi sv. Rufina, biskup je 
najsvečanije obavljao svete obrede. Crkveno ruho 
bilo je ljubičasto, jer se s nedjeljom Cvjetnice ulazilo 
u sedmicu koju liturgija nazivlje Velikom. 

Asiške djevojke bile su rano prekoračile 
pragove svojih kuća, jer je trebalo na vrijeme stići u 
katedralu, za blagoslov palama. 

Proljeće je već bojažljivo milovalo ružičasto 
kamenje Subazija, i po koja crna lasta kružila je oko 
četiriju kula Tvrđave. 

Istočnoj kuli nije bilo ni traga. Morala je biti 
podignuta godinu kasnije. 

Asiške djevojke bijahu složile teške vunene 
haljine u hrastove sanduke, a obukle zlatne 
brokatnice i cvjetne kadife. Kroz strane uličice čulo 
se tapkanje njihovih brzih i kratkih koraka. 

Obred Cvjetnice bijaše dug. Najprije je trebalo 
obaviti blagoslov palama, a zatim ih podijeliti. 
Slijedio je ophod; konačno Misa, s ,,Mukom“ po 
Matejevu Evanđelju, tj. pripovijedanje čitave Isusove 
muke, od zavjere Poglavica do pokopa. 

Za vrijeme čitavog pripovijedanja Muke vjernici 
su morali stajati. 

Obred je započeo sa „Hosana u visini“! 

Liturgijski se je obnavljao Isusov ulazak u 
Jeruzalem, na magaretu, dok su ljudi prostirali po 
putu sag sastavljen od vlastitih plašteva, a djeca, 
trgajući grane palama i maslina, dolazila su u susret 
te ga slijedila trijumfalno kličući ,,Hosana“! 

Poslije čitanja, odgovara, molitava i 
blagoslova, biskup započinje dijeliti grane palama, 
najprije kleru, a zatim vjernicima, koji su pridolazili 
da ih prime klečeći, ljubeći palmu i ruku koja je 
palmu pružala. 

Djevojke su se zadnje približavale, čedne i 
sabrane, pod takozvanom ,,koprenom“, koja je bila 
svojevrsni laneni ubrus. Polazile bi, poklonile se, 
poljubile i vraćale se na svoje mjesto s palmom u ruci. 

Kad je došao red na Klaru, djevojka se nije 
maknula. Ostalaje sjedeći, pognute glave. Nije se znalo 
da lije u zanosu ili se srami; da li moli ili je iznemogla. 

Biskup je u redu djevojaka zapazio ovu odsutnost. 
Pogleda Klaru, koja ga nije gledala. Biskupov pogled 
pratio je pogled sablažnjenih vjernika. 

Ali njegov pogled nije bio pogled ukora niti 
pogled očinske žalosti. Izražavao je blago 
razumijevanje. Kao nadahnut, biskup ustaje sa 
stolice, silazi niz stepenice trona, stupa prema još 
nepomičnoj Klari. Pruži joj palmu; blagoslovi je, dok 
je cijela crkva začuđeno pratila prizor. 

Vrativši se na oltar, biskup nastavi obred. 
Vjernici su pjevali: „Slavi ti, hvala i čast, Kralju, 
Kriste Otkupitelju 44 , dok je dječji zbor zanosno 
klicao: „Hosana 44 ! 

Klara, s granom palme pritisnutom na prsima, 
gledala je preda se, nijemo, te je izgledalo da se još 
nije probudila iz svoje zapanjenosti. 

VRATA MRTVIH 


Skoro sve asiške kuće imale su dvoja vrata, 
koja su izbijala na strmu ulicu. Jedna veća i široka, 
s niskim pragom, a druga manja i uska, s visokim 
pragom. 

Dvoja vrata, međusobno jako blizu, nisu bila u 
pročelju simetrična, jer su bila različita oblika i 
nejednake razine. 

Da izađeš na veća vrata, dostaje bilo koraknuti. 
Izaći kroz manja vrata, trebalo je poskočiti. 

Dok su, međutim, veća vrata skoro uvijek stala 
otvorena, da se može ulaziti i izlaziti, manja su vrata 
uvijek bila zatvorena, i nitko nije kroz njih prolazio. 

To su bila takozvana „vrata mrtvih“, koja su se 
otvarala samo da kroz njih prođu nosila s onim koji je 
izlazio iz kuće s nogama naprijed, da se više ne vrati. 

Neki običaj, malo praznovjeran, zahtijevao je 
da ne bi mrtvac prošao kroz vrata živih, i naprotiv, 
priječio je živima da ne prođu kroz vrata mrtvih. 

Zato seje dobro pazilo da vrata mrtvih budu 
zakračunana, dok ne bi nastupila žalosna potreba. 
Nitko od živih nije smio nehotice proći kroz vrata 
mrtvih, iz straha sa zle kobi! 

Nisu, dakle, vratašca bivala samo čvrsto 
zakračunana, nego seje tu između jednog i drugog 
sprovoda nagomilavalo svakovrsnih stvari. 

Na veče Nedjelje palama sve je u kući spavalo, 
kad je Klara izišla iz svoje sobe i, pipajući, sišla 
prema vratima mrtvih. 

Htjela je izići potajno i bila je sigurna da na 
pragu onih vrata ne će nikoga susresti. 

Otvor nađe zatrpan mnogim predmetima, koje 
odstrani svojim nježnim rukama. Kad napokon dođe 
do kračuna i prijevornica, osjeti se umorna. 

Silom pokuša da kliznu zapornice vratiju, ali joj 
se opriješe kračuni. Već od očeve smrti vrata nisu 
bila otvarana, i zahrđala željeza nisu više u prstenima 
kli z ila. 

Klara tada pade na koljena. Nasloni čelo na 
željezna vrata i pomoli se Bogu. 

Zatim se opet digne s pouzdanjem. Pod njezinom 
rukom kračuni kliznu bez škripanja, kao da bi bili 
nedavno namazani. Vrata se otvore također bez 
škripanja, i pokaza se ulica mjesečinom osvijetljena. 
Pacifika Gvelfučio, vjerna pratilica, čekala ju je u 
mraku jednog ugla. 

Klara osta za čas uspravna na visokom pragu. 
Zatim, a da se ne okrenu natrag, lagano odskoči. 

Prošla je preko praga mrtvih i zauvijek se 
odijelila od obitelji. Više se ne će vratiti u svoju kuću. 
Klara se izgubila. Klara je umrla. Klara je stupila u 
jedan drugi život. 

TALAC RAJA 


Sveta Marija Anđeoska zvala se tako, jer se je 
govorilo da su četiri hodočasnika čula u njoj anđeosko 
pjevanje. Uzdizala se usred šume, podno Asiza, i bila 
je malena crkvica, ročište prvih Franjinih drugova. 

Sve zajedno, šuma i crkvica, sačinjavalo je 
malenu česticu, vlasništvo benediktinskog opata sa 
Subazija. Zato seje zvala čestica (Porziuncola), 
nasuprot velikih posjeda koji su pripadali Opatiji, 
koje benediktinski monasi bijahu pošumili i upitomili. 

Franjo pripravi zapuštenu crkvicu vlastitim 
rukama, i oko nje, u sjeni šume, s drugovima podigne 
nekoliko kolibica od granja. 

Za godišnji najam plaćao je Benediktincima 
košić ribe, ulovljene u bližnjem potočiću Tešiju. 

Danju, kad je Franjo sa svojim drugovima 
polazio propovijedati i raditi, Sveta Marija 
Anđeoska ostala bi pusta. 

Noću bi je osvjetljavali zapaljenim borovim 
granama, te bi odjekivala pohvalama Mariji. 

Još je više bila osvijetljena u noći one nedjelje 
kad je Klara u pratnji Pacifike Gvelfučio sišla iz 
Asiza prema Porcijunkuli. 

Na rubu šumice čekali su je Filip i Bernard sa 
zapaljenim bakljama. Djevojke, još odjevene u svečane 
haljine, slijedeći šutljivu braću, zađu u guštaru. 

Trnje je zadržavalo duge suknje za skutove te 
izgledalo kao da nevidljive ruke pokušavaju spriječiti 
njihov hod kroz šumu. 

Po koja noćna ptica, preplašena bakljama, 
dodirnula bi se nesređena vela vrhu čela dviju 
bjegunica. 

Na vratima crkvice Franjo, raširenih očiju od 
nespavanja, s licem izrovanim od sjene i od dima 
smole, upravi pogled Klari, koja pred njim pade na 
koljena. 

Povrh njegovih ramena potiskivahu se drugi 
zakukuljeni i bradati ljudi. 

Strancu bi to izgledalo kao kakav pustolovan 
prizor. Pomislio bi da su dvije djevojke upale u leglo 
pljačkaša. I uistinu prividno grabežljive ruke oduzmu 
Klari dragocijenosti i bogate nakite, skinu s nje 
brokatno gornje odijelo, razriješe joj cipelice od 
kamuša, preobuku je u debelu suknju i opašu je 
pašom od užeta. 

Tako opasanu i bosonogu uvedoše u nisku 
gotičku crkvicu. Naručaji rascvjetane brnistre resile 
su Svetu Mariju Anđeosku, ali crvenkasto svjetlo 
bakalja i dima, koji je sukljao iz goruće smole, 
zamračilo je sve ono poljsko zlato. 

Dovedoše je do podnožja oltara. Pade na 
koljena, kao osuđena na glavosjek. 

Franjo uzme lim, približi se tanušnom Klarinu 
vratu, prereže odlučno. 

Djevojčine pletenice, zlatnije od brnistra, 
padoše na stepenice oltara. 

Franjo baci preko opustošene glave crno sukno 
hrapava tkanja. I dok se svršavao rasap tolike 
svjetske ljepote, ljudi kuštravih glava, grubih haljina 
i hrapavih glasova snažno pjevahu mrtvačko opijelo 
nad djevojkom ugrabljenom svijetu i uzetom kao 
taoca Raja. 

FAVARONOVA KĆI 


Klara je imala osamnaest godina, Franjo 
trideset. 

Klara je bila iz plemićke obitelji, Franjo iz 
trgovačke. 

Plemićke obitelji u Asizu mogao si brojiti na 
prste jedne ruke. To su bili: Kampanjani, Tibaldi, 
Korani, Gislerio i Fiumi, od kojih potječe Hortulana, 
Klarina majka. 

Za oca seje dugo mislilo da se zvao Šifi, ali se 
zna samo da se zvao Favarone Offreduccio. Bijaše 
umro, ostavivši u kući pet ženskih: ženu Hortulanu i 
kćeri Penendu, Klaru, Agnezu i Beatricu, sve odrasle 
i skoro za udaju. 

U ono doba žene se udavahu još skoro kao 
djeca. Tkogod je mrmljao: „Udavaju ih u kolijevci". 
Pravo je govorio, jer je bilo slučajeva udatih 
djevojčica od 12, 14 i 16 godina. 

Poslije 16. godine brižljive majke počele bi 
strahovati za sudbinu svojih kćeri. Izgledale su već 
djevojke. 

Djevojčice redovito nisu odabirale zaručnika. 
Na to su mislili roditelji, da ih obećaju ne zaručniku, 
nego njegovim roditeljima. 

Neka bi uistinu bila obećana kad još bijaše u 
kolijevci; katkada su se zaruke sklapale i slavile kad 
obećana vjerenica nije još bila starija od 4 godine. 

Roditelji su u izbiranju parova vjerenika pazili 
na obiteljske prilike: računali su na čast svojte, 
bogatstva kuće i plemenitost krvi. 

Nastojalo se probuđivati ljubav mladoj, 
govoreći dobro o mladom, i obratno, nastojeći da 
se za gradskih svečanosti sastanu. Ljubav tako 
poticana obično bi sretno usplamtjela, kao što 
usplamti vatra kad se zgodno potiče. 

I Klari su više puta govorili o mladim gradskim 
plemićima, ali djevojka bi uvijek prekidala govor. 

Radije je tražila vijesti o onom čudnom tipu, 
koji je izazivao tolike sablazni u redovima trgovaca. 

Trgovci su pripadali staležu različitom od 
plemićkoga. Obično bijahu ljudi niskog roda, 
pametni, poduzetni; najčešće bez predrasuda. 

Njihova je sreća ovisila o prometu. Mjesto da 
ostaju i gunđaju na vratima svojih zanatlijskih 
dućana, ovi su poduzimali riskantna nesigurna 
putovanja, da kupuju i prodavaju na dalekim tržištima 
izvan gradskih zidina, preko općinskih granica i preko 
gora, i napokon u Francuskoj i Flandriji. 

Bili su u opasnosti da se vrate rastovarenim 
samarima i da se uopće ne vrate, jer pljačkaši 
napadahu karavane mazga. Ali ako bi pothvat uspio, 
sreća bi im se odjednom iznenada nasmijala, i ti sretni 
ljudi slovili su kao ,,veletrgovci“. 

Jedan od takvih bijaše Petar Bernardone, koji 
je prekrstio sina Ivana imenom Franjo, tj. ,,francuz“, 
na uspomenu svojih sretnih putovanja po francuskim 
sajmištima. 

Asiški plemići gledali su u početku s visoka 
bogate trgovce. Ali kasnije - svjetlucanje zlata činilo 
je da su izblijedili i plemićki grbovi. Franjo je, na 

primjer, bio primljen u brigade mladih plemića kao 
jednak njima, sve do dana kad je trgovčev sin više 
zavolio društvo gubavaca negoli ono vlastele. 

Cijeli je Asiz govorio o Franjinim nastranostima. 
Klara nije bila mirna. Željela je znati o njemu, o 
njegovu životu. I tražila je zgodu da ga sretne, 
izlazeći iz grada u društvu jedne pratilice Bone 
Gvelfučio. Dok su ga svi izbjegavali, ona je s njime 
govorila. 

Fiksirajući djevojku, sjajnu kao zvijezdu, 
Franjo će joj: 

- Treba znati umrijeti: 

- Kako? - zapita Klara. 

- Na križu s Kristom. 

I kad je u nedjelju Cvjetnicu započela Muka 
Kristova, Klara već od jutra, među liturgijskim 
,,FIosana“, odluči umrijeti, kako joj Franjo bijaše 
savjetovao. 

STRIC MONALD 


Gospođa Hortulana bijaše udova sa četiri kćeri 
za udaju, ali se nije moglo reći da je bila sama. 
Braća pokojnog muža, stričevi djevojčica, bijahu 
veoma blizu, osobito najstariji i najugledniji 
Monald. 

Upravo stričevi, s Monaldom na čelu, nastojali 
su da nećakinjama priskrbe dobru udaju. 

Njihova obitelj bila je plemićka i bogata. I 
vjerenici Favaronovih kćeri morali su biti plemići i 
bogati. 

Makar bijahu sirote, u Asizu nije bilo uglednijih 
djevojaka od Penende, Klare, Agneze i Beatrice. 
Stričevi i rođaci uvijek su bili uz te sirote bez oca. 

Stoga, kad je Monald doznao da je Klara 
pobjegla, izgubi ravnotežu, kao daje na javnom trgu 
dobio pljusku od svog najgoreg neprijatelja. 

Onaj propalica Franjo, nezadovoljan što je 
pokrao oca, sada krade u njegovoj kući; pošto je 
osramotio trgovca, sada sramoti plemića; pošto je 
osiromašio Bernarda, sada upropašćuje Klaru. 

Monald sakupi pod oružje svu rodbinu. Još se 
nije bilo razdanilo, a već su gazili šumu Porcijunkule. 

Ali Franjo, odmah iza kako je prestrigao Klari 
kosu, povjeri je duvnama sv. Pavla. 

Svaki ženski samostan bio je kao tvrđava: nitko 
nije mogao silom prodrijeti unutra. 

Monald se grozio, bučio. Ali zatim, videći da 
silom ne može ništa, promijeni način, nastojeći 
nećakinju namamiti. 

Preko druge osobe dade joj razumjeti koliku je 
žalost majci prouzročio njezin bijeg: stavi joj pred 
oči štete koje bi uslijed toga mogle zadesiti sestre. 

Obeća joj puni oprost: velike darove. 

Zamoli je da joj smije govoriti. Klara pristane, 
ali kao mjesto odabra crkvu. Blizu oltara osjećala 
bi se sigurnijom. 

Monald, rodbina i sluge uniđu u crkvu, ostavivši 
oružje pred vratima. 

Pokušali su da u svome gnjevu pokažu blago 
lice. Pokleknu pred oltarom, prekriživši se. Opet 
ustanu, kad Klara iziđe iz kora. 

Djevojka brzo uzađe preko stepenica i 
desnicom zgrabi bijeli oltarnik. 

Tako su činili svi koji su u ono nasilno doba u 
crkvi tražili pravo utočište. 

Kao što se dijete osjeća sigurnm ako svojom 
rukom prihvati odjeću svoje majke, tako se osjećao 
i bio doista siguran onaj komu je uspijevalo dohvatiti 
se skuta Majke Crkve. Oltarnik je predstavljao skut. 

Nijedna snaga svijeta ne bi bila mogla otrgnuti 
Klaru od onog laganog oltarnika. 

Monald i ostala rodbina razumjeli su Klarinu 
kretnju. Očekivali su da će barem govoriti. 

Bjegunica, stiskajući uvijek čipke oltarnika, 
ljevicom skine s glave crno sukno. Pokaza se rasap 
njezine plave kose, što ljudima prouzroči osjećaj boli. 

Tako otkrivena Klara pogleda unaokolo, kao da 
bi htjela da joj se dive. Zatim opet navuče na čelo 
crni veo, pusti iz ruke oltarnik i iščezne u sjeni kora. 

AGNEZA 


Ženski samostan, u koji Franjo na sigurno 
smjesti Klaru, bijaše onaj sv. Pavla. Nekoliko dana 
poslije toga digne je odatle i smjesti u ženski 
samostan sv. Anđela u Pancu, podno Subazija. 

Agneza, mlađa Klarina sestra, išla je svakog 
dana daje pohodi. Jedne večeri nije se više vratila 
kući, i poruči da i ona misli ostati u samostanu. 

Stric Monald ponovno pobjesni. Klara je imala 
18 godina, ali Agneza samo 15, te se još nalazila 
pod kućnim nadzorom. 

Monald, uz pretnju naoružanih slugu, pođe da 
je dovede. Silom je odvedoše, dok je djevojčica 
vikala: 

- Pomozi mi, sestro Klaro! - 

Klara nije maknula prstom. Molila je i reklo bi 
se da ništa ne mari za sestru, koju su vukli iz 
samostana. 

Otmičari su pošli prijelaznim putem, po 
neodređenim mjestima, punim trnja i kamenja. 

Monald naredi daje uzmu i nose kao vreću. 

Tada pokušaju daje podignu, ali snažne ruke 
nosača nisu uspjele. 

Uspravljajući se na premorene udove, govorahu: 
„Ova je cijelu noć gutala olovo“. 

I uistinu Agnezino tijelo, teže od olova, nije se 
dalo odcijepiti od zemlje, na kojoj je ležalo. 

Stric Monald, bijesan, prokrči put s dignutom 
desnicom da udari nećakinju, ali ruka mu ostane u 
zraku nepomična. 

Monald je zavijao od boli, koja mu je mučila 
ruku, a ljudi njegove pratnje, prestrašeni zbog te 
kazne, raspršiše se po polju. I stric Monald, uvijek 
urličući, pobjegne prema Asizu. 

Agneza ostane kao mrtva između grmlja i 
kamenja, od svih ostavljena. 

Kad eto Klare, gdje izlazi iz samostana. 

Slijedila je tragove krvi po zemlji; vodile su je 
zlatne vlasi, koje su sjale između grmlja, i tako dođe 
do mjesta gdje je sestra ležala. 

Uze je samilosno za ruku te joj reče: „Digni se, 
sestro Agnezo. Pođimo služiti našeg slatkog 
Zaručnika Isusa Krista“. 

I Agneza se digne sa zemlje, čista i svježa, kao 
daje cijelu noć na svom krevetu spavala i tada se 
probudila na dolazak zore. 

GOSPOĐA SIROMAŠTINA 


Nakon malo vremena Franjo odvede svoju 
sljedbenicu i iz samostana Sv. Anđela te joj odredi 
klauzuru kod Sv. Damjana. 

U skoro porušenoj crkvi sv. Damjana Propeti 
je govorio Franji: „Franjo, idi i popravi moju crkvu, 
koja se ruši i propada“. 

Mladić bijaše shvatio da se naredba odnosi na 
materijalne zidove. Zato ih popravi kamenjem i 
krečom. Kasnije shvati da zapovijed Kristova vrijedi 
za drugu stvar, te daje Crkva isto trpeće Tijelo 
Isusovo na križu. 

Odbaci svako bogatstvo, odreče se svakog 
častohleplja, svojevoljno posta ponizan i siromašan. 
Zaruči se - kako je sam govorio - s gospođom 
siromaštinom. 

Sv. Damjan, iako ga nevješte Franjine ruke 
bijahu popravile, osta siromašno mjesto. Crkva je 
sličila crkvici Sv. Marije Anđeoske; malena, tamna, 
s gotskim svodom. Okolne zgrade mogle su se urediti 
za samostan za nekoliko žena, i više nego „siromašnih 
žena“. 

Tako kod Sv. Damjana nasta Drugi franjevački 
red, od onih žena, koje bijahu prozvane „Siromašne 
gospođe“. Samo „Siromašne gospođe 44 , bez ikakva 
drugog naziva. 

„Siromašne gospođe“, koje su živjele od 
milostinje, hranile se isprošenim kruhom i najviše 
dana postile. 

Franjo se svojevoljno zaruči sa siromaštinom. 
Klara je željela da bude pravo siromaštvo, 
utjelovljeno siromaštvo. 

U tom smislu ona se pridruži Franji, u 
bezuvjetnom siromaštvu, koje je htjela, primala i 
slijedila iz ljubavi prema velikom siromahu, 
Gospodaru i Gospodinu svemira, Isusu. 

Staru crkvu, u kojoj dominira veliki križ, 
ukrasiše kitama poljskog cvijeća. 

Iza apside bijaše kor „siromašnih žena“, učinjen 
od grubih neistesanih dasaka. Između kamenja 
pločnika zaboden kolac, oko kojega se vrtio 
jednostavan štionik, koji je osvjetljavala uljanica. 

Na crkvi jedan prozor s gvozdenom rešetkom, 
a kroz željezne prijevornice su žene kao zatvorenice 
primale sv. pričest. 

Iz malenog trijema, koji su podržavali stupovi 
bez glavica, ulazilo se u nisku i tamnu blagovaonicu. 
Unaokolo su se redali grubi stolovi bez stolnjaka. 
Tu su se „siromašne gospođe“, zahvaljujući Bogu, 
hranile onim što bi dobile kao milostinju. 

Klara je najviše voljela komadiće kruha. 

Cijeli kruh činio joj se preveliko bogatstvo. 
Živjela je od ostataka, tražila je otpatke. Cijeli kruh 
bijaše, naime, potpuni dar. 

Jedna jedina prostorija, na gornjem katu, bila 
je dovoljna za „siromašne gospođe“. Nekakva 
sobetina prazna i hladna, pod gredama krova. Za 

krevet - naramak pruća od loze. Za jastuk - drveno 
deblo. Plahte od divlje konoplje, a pokrivala od 
prišivenih krpa. 

Noge bose u svako doba godine; debele haljine 
vezane pašom; ostrižena glava, pokrivena jednim 
bijelim i jednim crnim suknom. 

Ispod haljina Klara je nosila kostrijet, 
izrađenu od svinjske kože, s čekinjama prema 
tijelu. 

„Siromašne gospođe“, kako siromašnijih nije 
moglo biti! Klara je u Sv. Damjanu htjela 
prednjačiti u siromaštvu. Na svijetu nije smjelo biti 
žene siromašnije od nje. 

Ništa nije bilo njezino, sve pozajmljeno, svaki 
poklon dobrovoljan. 

Svojevoljno siromaštvo, ne samo prihvaćeno 
nego željeno kao najmilija povlastica. 

Siromaštvo veselo, zadovoljno sobom, 
siromaštvo radosno, svečano, ne odvratno niti 
bolno. 

Siromaštvo puno trnja, ali koje je cvalo kao 
ruža: smješkalo se,uživalo ispod sunca milosti. 

Nijedan jauk, nijedan uzdisaj nije se podizao 
iz Sv. Damjana. Siromaštvo u onoj kućerini nije 
boljelo: oskudica na stolu nije prenemagala, 
neudobnost na onim krevetima nije morila. 

Klara je željela biti samo siromaštvo. Bila je, 
dakle, u sebi zadovoljnija što je siromašnijom 
postajala; koliko se siromašnijom osjećala, toliko 
je svojim stanjem zadovoljnija bila. 

RUČAK U ŠUMI 


Franjo je odlazio iz Sv. Marije Anđeoske i u 
nju se vraćao, dok se je Klara nalazila kao 
utamničena u Sv. Damjanu. 

Znala je da se ne vara što je postajala uvijek 
siromašnija, ali je željela govoriti s Franjom, koga 
je zvala svojim ocem i svojim osloncem. 

Kad je znala da se Franjo na povratku sa svojih 
putovanja nalazi u Sv. Mariji Anđeoskoj, molila ga 
je da se pokaže u Sv. Damjanu. 

Franjo se, međutim, držao daleko od onog 
ženskog samostana. Nije htio da se svijet sablazni 
zbog njegove česte prisutnosti među ženskima. 

Klara je posebno željela da jednom blaguje s 
njime. - Nema prijatelja ili rođaka koji ne žele 
blagovati zajedno s prijateljem ili rođakom. Potrebno 
je hraniti se, ali to ponizuje, te i najduhovnijeg 
čovjeka čini sličnim životinjama. 

A blagovati u društvu postaje kao obred, koji 
pobratimljuje i oplemenjuje. 

I sam Isus prihvatio je da sjedne i jede i sa samim 
carinicima. Svojim učenicima, pak, ostavio je samoga 
sebe kao zajedničku hranu Euharistijskog stola. 

Klara je, dakle, željela da jednom blaguje s 
Franjom, ali Franjo je uvijek oduljivao susret. 

Drugovi su žalili Klaru. Govorili su Franji kao 
prigovarajući. 

- Oče - rekoše mu - nama ne izgleda daje tvoj 
postupak u skladu s ljubavlju. Klara je napustila sve 
bogatstvo svijeta. Ona je jedan zasad tvoga 
duhovnog vrta. Zašto joj ne udovoljiš u tako malenoj 
stvari kao što je da s tobom jede? 

Franjo je u sebi priznavao prestrogost, ali je 
tražio savjet u prijatelja. Bojao se da mu naklonost 
prema Klari ne bi uznemirila razbor. Zato reče: 

- Zar vam izgleda daje moram uslišati? 

- Da, oče. Klara zaslužuje tu i druge utjehe. 

Tada Franjo reče: 

- Ako vi sudite, onda tako sudim i ja. 

Ali nije pošao on u Sv. Damjan, nego pozove 
Klaru u Sv. Mariju Anđeosku. 

- Ona je već dugo vremena u Sv. Damjanu - 
reče Franjo nježno kao pravi otac. - Koristit će joj 
da malo izađe i vidi danju mjesto, gdje su joj noću 
posječene kose. Jest ćemo u šumi u ime Isusa Krista. 

I Klara je napokon mogla sići u Porcijunkulu. 
Poklekne pred Djevičinim oltarom, a zatim joj Franjo 
pokaže mjesto, u sjeni šume, posijano kolibicama. 

Klara je bosonoga obišla kamenite stazice. 
Vidjela je niske plotove koji su označivali granice. 
Zaustavi se na obalama potočića. Sunce je 
obasjavalo šumu, vjetar je šumio među granjem, a 
ptičice su slavile proljeće. 

U času ručka posjeli su po zemlji, oko čistog 
kamena. Klarina pratilica i Franjin drug služili su 
komadiće kruha i vrč hladne vode. 

Ali prije nego će zagristi, započne Franjo 
govoriti o Gospodinu i o njegovoj ljubavi. Ljubav o 
kojoj je Franjo govorio bijaše kao plamen, koji 
najprije obuzme duše gostiju i povuče ih u zanos. 

Zatim se proširi po šumi takvim sjajem, da pobijedi 
sunce. 

Porcijunkula bijaše sva u blijesku; iz Asiza je 
izgledalo da šuma gori. 

Svijet pritrča izdaleka, tražeći vatru. Ali u 
osvijetljenoj šumi nije ništa gorjelo. 

Uvlačeći se tamo gdje je bio najveći blijesak, 
svijet napokon nađe Klaru i Franju, s njihovim 
društvom, u zanosu, oko kamenog stola. Ovijao ih 
je krug netvarnog ognja. Sva je šuma začuđena 
mirovala, a ptičice po stablima začarane i nepomične. 

Svjetlost se pomalo smanji, stegne, ugasi. Svijet 
se s poštovanjem raziđe; stabla su lagano zašuštila, 
potočić nastavi romoniti, ptičice slobodno poletješe. 

Na koncu se Klara i Franjo sa svojim gostima 
digoše, veseli i siti duhovne hrane, a da nisu okusili 
ni mrvičak onoga materijalnog jela. 

POLJUBAC POSLUŽNICI 


Pošto se Klara vratila u Sv. Damjan, nastavi 
svijetliti oko sebe. 

Njezine gradske prijateljice silazile su joj u 
posjete. 

Ona im je ponavljala Franjine riječi: 

- Siromaština gazi nogama svaku stvar; ona je, 
dakle, kraljica svega. 

Mnoge su ostajale s njome u Sv. Damjanu. 

Ostala je Pacifika Gvelfučio, koja ju bijaše 
pratila u Porcijunkulu u noći Nedjelje palama. Bila 
se vratila u grad, ali od one noći nije imala mira dok 
se nije pridružila Klari i Agnezi. 

Zatim su došle na red druge dvije mlade sestre: 
Benvenuta i Filipa, kćerke Leonarda Gislerio; i one 
plemenite, i one bogate i lijepe. Njima se pridruže 
Iluminata, Anđelika, Kristijana, Lucija, Benedikta i 
Beatrice. 

Sve bolje asiške obitelji živjele su u brizi. 
Djevojčice koje bijahu najdraže svijetu nisu se 
opirale pozivu Sv. Damjana. Svoje miraze darivahu 
siromasima, i izuvahu se, svoje kose pružahu na 
striženje; utamničavahu se u samostančić. 

Unutar onih zidina, u posvemašnjem siromaštvu, 
osjećale su veselje kakvo su uzalud tražile pri 
gozbama; nalazile su mir, koji im je svijet uskraćivao. 
Osjećale su se sretne. 

Živjele su kao sestre, ili kako se je onda 
govorilo ,,suore“, bez zavisti i bez ljubomore. 

Franjo ih je bio prozvao „siromašne gospođe“, 
ali svijet ih je već drukčije nazivao: ,,Damjanovke“ 
ili ,,Klarise“. Klara ih je, naime, vodila. Ona im je u 
svemu bila na dobar izgled. 

Ali nakon nekog vremena Franjo htjede da i 
„siromašne gospođe“ imaju svoje Pravilo života, i 
da Klara preuzme vlast opatice. 

Pošto seje osjećala premladom, za tri godine 
je odbijala službu poglavarice, ali kad je započela 
21. godinu života, morala je popustiti. 

Pronašla je način da svoju vlast pretvori u 
povećanu žrtvu. 

Naredi sestrama da ih ona poslužuje i kod stola 
i u spavaonici. I služeći se svojom vlasti, ustajala je 
prva; mela je, prala. 

Služila je bolesne, bdijući uz teže bolesnice. 
Poniznije i odvratnije službe njoj su pripadale. 

Kao poglavarica htjela je imati neke povlastice, 
koje su se sastojale u tome da više radi, a manje 
jede. 

Pod posluh je naređivala sestrama da pojedu 
do najmanjeg komadića kruha, kad je milostinja bila 
oskudna. Njoj je pripadalo da ostane gladna. 

Na nju je spadalo da pere noge takozvanim 
,,poslužnicama“, tj. sestrama koje su bile određene 
da poslužuju izvan samostana. 

Vraćale su se bosih ili blatnih naprašenih nogu, 
a Klara je htjela da njoj pripadne povlastica da ih 
pere. 

Kleknula bi pred poslužnice, obavila bi pranje 
u maloj mjedenoj posudi, brisala bi nabreknute ili 

ispucane noge lanenom tkaninom, a onda bi ih odozgo 
poljubila. 

Jednog dana neka poslužnica, posramljena, 
htjede povući svoju nogu daje Opatica ne poljubi. 
Nespretno je povuče, ali slabo promjeri. Noga se 
teško odbije na Klarinim ustima. Na usnama se 
Klare pojavi nit krvave sluzi, a zbog boli dvije debele 
suze poteku iz njezinih očiju. 

Poslužnica je molila za oproštenje i htjela je pasti 
na koljena. 

Ali Klara seje smiješila, uza sve nehotične suze. 
Ponovno prihvati noguposlužnice, gladeći je. Zatim 
joj ponovno približi usne, poljubi je, ali ovog puta 
ispod, u žuljavi taban. 

RUŽE 


Klara je željela da češće vidi Franju. Imala ga 
je pitati za tolike stvari. Mogla je biti bez tjelesne 
hrane, ali ne bez duhovne, koja joj je dolazila od 
učiteljeve riječi. 

Franjo se, naprotiv, držao daleko od Sv. 
Damjana. Svojoj braći je govorio: „Čuvajte se 
slatkog otrova prijateljstva sa ženama!“ 

Klara nije bila otrov i nije mogla biti za napast 
Franji, čovjeku pokorniku. Ali Franjo je htio dati 
primjer drugima, te se prvi udaljivao od Sv. 
Damjana, izbjegavajući da govori sa „siromašnim 
gospođama 44 . 

Klaru je to boljelo. Njezine jadikovke 
dojavljivali su Franji. 

- Ne vjerujte, - odgovarao je Franjo - da ih ja 
ne ljubim savršenom milinom. Samo hoću da vam 
dadem primjer, i morate me nasljedovati. 

Ljubio je sve one „siromašne gospođe 44 , koje 
su slijedile njegove pouke. A više nego ostale ljubio 
je Klaru. Molio je za nju, da se uzdrži vjerna Kristu 
i siromaštvu. 

Klara je bila njegovo remek-djelo; ona je bila 
najblistavija zvijezda njegova neba. I kao 
zvijezdama, trebalo joj se diviti izdaleka. 

Ali Klari je bilo potrebno, osobito u početku, 
daje netko vodi. Bojala se na putu siromaštva sama 

sebe voditi. Zato je čeznula za učiteljevim posjetom. 

Franjo ju je pohađao od vremena do vremena. 
Pojavio bi se u Sv. Damjanu za kratko. Kucao bi na 
vrata i pozdravljao govoreći: „Mir i dobro!“ 

Pogledao bi unaokolo. Vidio bi daje samostan 
„utvrđena kula savršenog siromaštva 14 . Ništa 
nepotrebno niti ništetno. Ništa gizdavo niti suvišno. 

A ništa niti turobno niti žalosno. Veselo i čisto 
siromaštvo. Privlačiva vedrina. 

Sve bijaše sjajno, gdje bijaše Klara; sve bijaše 
dražesno, gdje bijaše Milost Božja. 

Jednog zimskog dana Franjo je htio otići kao 
što je i došao, a da se malo ni ne okrijepi, osim onim 
što mu je nadošlo od savršenog siromaštva i veselja 
onih mladih zatvorenica. 

Tako se uputi k vratima. Vani je vjetar 
zviždukao, mlateći maslinovim granama. Susnježica 
je vijala pred crkvom. Franjo se bosonog uputi. 

Klara gaje slijedila koji korak iza njega. FItjela 
gaje zadržati. Barem je htjela da joj obeća skori 
novi posjet. 

Franjo navuče kukuljicu preko čela: 

- Sestro Klaro, dobro je da se zbog pogleda 
svijeta odijelimo. Ostavljam te tvojim brigama. 

Klara se na sjaju snijega, koji je prekrivao 
zemlju, osjeti izgubljenom. 

- Što ću činiti bez tebe? Ti me vodi i prosvjetljuj. 

Franjo podigne oči k mrkožutom nebu. 

- Gospodin će te voditi. 

-1 ne ćemo se više vidjeti? 

Franjo pogleda oko sebe. Izmjeri vrijeme, 
zapazivši grm trnja pokriven snijegom. 

- Opet ćemo se vidjeti kad procvatu ruže. 

Bijaše početak zime, a ruže ne će procvasti do 
kasnog proljeća. Franjo je između sebe i Klare 
postavio čitavu dob. 

- Nek bude tvoja volja, ujedno s onom 
Gospodinovom - odvrati Klara, sagibajući glavu. 

Franjo se htjede odalečiti, ali ga zaustavi 
neočekivano crvenilo. Na grmu nenadno i čudnovato 
procva kita ruža. 

Klara se pod svojom dvostrukom koprenom 
smiješila, i kad Franjo iščeznu prema Spelu u 
snježnoj vijavici, opet siđe prema Sv. Damjanu s 
rukoveti ruža, koju položi pred noge Raspetoga. 

HORTULANA 


Hortulana pl. Fiumi, udova Favarona, željela je 
časno udati svoje kćeri. 

U velikoj kamenoj palači pod Subazijembilaje 
za svaku pojedinu pripravila sanduk rubenine, vezene 
umbrijskim vezom. U drugom sanduku, posutom 
praškom protiv grizica, čuvala je najmekaniju vunu, 
kupljenu u dućanu Petra Bernardona. 

Ali eto kćeri, slijedeći Klaru, jedna za drugom 
napustiše kuću, a nju ostaviše samu, da čuva sve 
ono beskorisno bogatstvo. 

Klara, Agneza i Beatrice odabraše bogatstvo 
koje ne može zarđati i koje grizice ne mogu izgristi. 

Sanduci u gradskoj palači izgledali su mrtvačke 
škrinje, dok je posvemašnje siromaštvo u Sv. 
Damjanu širilo miomiris sveta života. 

Jednoga dana i udova Favarona porazdijeli 
potrebnima brižljivo čuvano ruho; odreče se svog 
društvenog položaja, napusti svoju palaču i bosonoga 
iziđe kroz gradska vrata. 

Siđe puteljkom između maslina, pokuca na vrata 
samostana sv. Damjana i zamoli vlastitu kćer daje 
primi kao kćer. 

Tako Klara posta majka svoje majke. Majka 
skrbna i uslužna, ali ujedno i neslomljiva u pogledu 
Pravila. 

Flortulana, makar starija, izgledala je naprama 
Klari zbunjeno dijete. U svijetu bijaše stekla toliko 

navika i predrasuda, koje su joj ponekad ispod 
koprene ponovno izbijale. 

Klara ju je ljupko čuvala od provale uznositosti 
ili častohleplja plemenitaške gospođe. 

Uz samostan se nalazio maleni komadić 
zemljišta. ,,I to zemljište - govorilo je Pravilo - da 
se ne obrađuje za drugo nego za potrebe sestara.“ 

Hortulana je bila određena za to zemljište. Tako 
je djelom postala vrtlaricom ona koja je u svijetu 
bila Vrtlarica imenom. 

Njezine aristokratske ruke otvrdnuše žuljevima, 
njezino nježno lice pocrni na suncu, ali između 
nabora, kao između brazda vrta, i za staru gospođu 
procvate na koncu duševno veselje u miru. 

Katkada seje Hortulana uznemirivala zbog neke 
stabljičice, koju mraz pokosi, ili zbog jedne grane 
koju vjetar otrgnu, ali Klara ju je krijepila da se uzda 
u Providnost. 

U vrtu se je neprestano obnavljalo čudo 
stvaranja, a u samostanu su se zbivala druga čudesa, 
izazvana savršenom vjerom, koju je Klara imala u 
neposrednu pomoć Božju. 

Nekog dana već bijaše odbila ura za večeru, a 
u samostanu nije bilo do jednog jedincatog hljeba. 
Sestra, koja je bila zauzeta za blagovaonicu, nije se 
usudila pozvoniti. Klara zapita čemu to zakašnjenje. 

- Večeras ćemo postiti - odgovori joj sestra. 
Imamo samo jedan hljeb. Ne će biti dovoljno niti za 
dva brata, koji stoje pred vratima. 

- Idi, moja kćerce - reče Klara - i prelomi ga! 
Polovicu daj braći, a od druge polovice napravi 
pedeset komada, koliko nas ima. 

- Kako je moguće pola hljeba smrviti u pedeset 
komada? - ogovori razdavateljica. - Ne bi svaku 
dopala mrvica. 

Ali Klara svjesna, ponovi naredbu. 

- Idi, moja kćerce, učini kako sam ti rekla i čvrsto 
se uzdaj u Providnost Božju. 

I dok je razdavateljica lomila hljeb, Klara je 
molila, a hljeb je rastao i postao dovoljan da se nasiti 
pedeset gladnih sestara. 

Izvan samostana bilo je uvijek nekoliko braće, 
koje je Franjo birao među najvjernijim drugovima i 
slao ih da sakupljaju milostinju. 

Brat Bentivenga bio je najredovitiji. Provirio bi 
preko zida vrta i pitao da li što treba. 

- Bez ulja smo - reče mu jednog dana Hortulana. 

- Pripravite sudić i stavite ga na zid. Kasnije ću 
proći da ga uzmem. 

Sama Klara pobrinula se da pripravi sud, pošto 
gaje očistila lugom i kipućom vodom. Svojim rukama 
stavila je sudić na zid. 

Malo poslije toga brat Bentivenga opet prođe 
da uzme sudić. Htjede da ga uzme sa zida. 

Pogleda unutra. Sudić je bio pun najodličnijeg 
ulja. Jedan maslinov listić plivao je poviše njega, zelen 
na zelenkastoj tekućini. 

PEPEO 


Klara je uporno tražila da Franjo češće pohađa 
„siromašne gospođe“ Sv. Damjana. Njezin samostan 
bio je kula utvrđena poniznošću, siromaštvom i 
čistoćom. Tri franjevačka zavjeta u Sv. Damjanu 
posvema su se i trajno poštivala. 

Vjernost Klare i Franje osnivala se na 
posvemašnjem, svojevoljnom i veselom opsluživanju 
ovih triju zavjeta, koje su „siromašne gospođe“ 
opsluživale savršenom brižljivošću. 

Franjo je to znao. Poznavao je nepovrjedljivost 
svoje „srebrne golubice“. Klara je bila najuspjelija 
slika njegova evanđeoskog ideala. Samo je jedna žena 
mogla biti sposobna za krajnju požrtvovnost i potpuno 
predanje. I ta je žena bila Klara. 

Od časa kada kći Hortulane preskoči prag 
vlastite kuće, o ničemu nije dvojila niti se bilo zašto 
kajala. Stupala je sigurno i brzo na putu savršenstva, 
koje joj Franjo bijaše tek pokazao. 

Franjo bijaše za nju siguran i s njome 
zadovoljan. Ali Klara je htjela daje on još vodi i 
poučava. 

Neprestano je tražila savjeta, željela duhovne 
pomoći. Za nedostatak kruha nije se brinula, a za 
vino nije marila. Posudica za ulje, koju je brat 
Bentivenga povlačio sa zida, uvijek je napunjalo ili 
milosrđe dobročinitelja ili Božja dobrota. 

Osjećala je potrebu riječi; trpjela je od nestašice 
trajne duhovne pomoći. 

Izgledalo je dajuje Franjo htio ostaviti sve više 
samu uz njezinu pokoru i molitvu, posve predanu u 
ruke Božje. Klara je bila prekinula veze sa svijetom. 
Mogla je sigurna ploviti u neizmjernom i tihom krilu 
Božje providnosti. 

Ne samo da je prestao pohađati svoju vrlo 
ljubljenu, nego je rekao braći da rjeđe duhovno 
pomažu ženama Sv. Damjana. 

Brat se Bentivenga još približavao 
samostanskim zidinama, ali samo da pita da li 
„siromašnim gospođama" što treba za njihov 
materijalni život. 

Flortulana bijaše pripravna da mu pruži košić 
za kruh i posudu za ulje, ali jednog dana Klara odluči 
da ne prima više ništa iz ruku skupljača milostinje. 

- Ako možemo biti bez duhovnog kruha, - reče 
odlučno - možemo biti i bez tjelesnog. 

Utvrđena kula savršenog siromaštva povuče 
pomični most sa svijetom. 

Franjo je shvatio značenje onih riječi. Klara i 
njezine drugarice očekivale su od njega pouku o 
duhovnom životu. Željele su iz njegovih ustiju čuti 
koji od onih govora, koji raspaljivahu srca. Možda 
su se nadale da će se obnoviti u maslinjaku Sv. 
Damjana čudo mističnog požara u šumi. 

Uputi se stoga stazom, koja se iz Marije 
Anđeoske uspinje u Sv. Damjan. Pokuca na 
samostan. 

Po cijelom samostanu prohuji vijest da se otac 
napokon ganuo i dolazi k njima. „Siromašne 
gospođe" se vrlo željno sakupiše oko njega. 

Franjo nijem, kao nenazočan, izgledao je da 
razmatra. 

Klara dade drugaricama znak da posjedaju na 
slušanje. Domalo iz očevih ustiju izići će riječi, koje 
su „prolazile kroz moždinu kostiju“. 

Franjo nije posjedovao odlike govornika. 
Njegov jezik, osobito na početku govora, izgledao 
je vezan. Zatim bi se razgrijao, skakao bi bosonog, 
kao da zemlja pali. Njegove riječi bijahu ,,kratke“ i 
mučne. Samo kada je izgovarao ime Isusovo, njegov 
glas bivao je izvanredno sladak. Obliznuo bi se, kao 
da ono ima slatkoću meda. Klara je u tišini Sv. 
Damjana očekivala da će Franjine riječi odjednom 
poteći neuzdržljivim prodorom. 

Franjo je, naprotiv, šutio, duboko zamišljen. 
Izgledalo je da očekuje nadahnuće s visine. I 
nadahnuće dođe. 

Kao trgnut iz razmatranja zatraži da mu donesu 
pepela. Pospe ga po tlu, u krugu oko sebe. Posu s 
njime glavu, a zatim turobnim glasom zapjeva „Smiluj 
se“: 

Smiluj mi se, Gospodine, po svojoj velikoj 
dobroti, i po svojem milosrđu zbriši moj grijeh. 

Obilno me operi od mojih zloća, očisti me od 
moga grijeha. 

Pošto dovrši psalam pokajanja i pokore, Franjo 
naglo iziđe iz kruga pepela i iz samostana. 

LICE U BUNARU 


Klara je razumjela pouku. Ni Franjo nije bio 
drugo nego pepeo, a pepeo je bila i ona, makar tako 
sjajna i čista. 

Duhovna oholost mogla je biti rđa za duše onih 
pokornica, i grizica za srca Kristovih ljubiteljica. 

Kad je Franjo zapjevao „Smiluj se“, priznao je 
svoju bijedu i svoju slabost. I najveći i najjači čovjek 
ne može ništa bez Božje pomoći. 

Trebalo je, dakle, moliti da se oholost, istjerana 
kroz vrata svjetovnosti, ne povrati da napastuje duše 
sa strane duhovnosti. 

Zato je Klara molila. Molila je u koru kod 
kanonskih časova; molila je kod posla; molila je kad 
je blagovala; molila je noću, kad bi se digla sa svoga 
ležaja od rogožina. 

Neprekidna molitva davala je njezinu licu 
odsjev svjetlosti. „Kad bi se vraćala od molitve - 
zapisala je jedna njezina drugarica - njezino lice 
izgledalo je sjajnije i ljepše od sunca“. 

To je ono što je htio Franjo, koji je, makar 
daleko od Sv. Damjana, mislio na Klaru i na njezine 
„siromašne gospođe“. Bojao se da se njihova 
svjetlost ne bi zasjenila i njihov sjaj potamnio. 

On je znao da nije bilo dovoljno odreći se 
svijeta. Trebalo je odreći se sotone. A sotona je 
nadasve oholost. 

Prvi franjevački zavjet nije bio zavjet siromaštva 
ili zavjet čistoće, nego zavjet poniznosti, koji je, 
dobro shvaćen, slijedio iz druga dva zavjeta kao 
nužna posljedica. 

A poniznost se nije mogla sačuvati osim 
ustrajnom i iskrenom molitvom. Zato Franjo u Sv. 
Damjanu zapjeva „Smiluj se“, tj. molitvu poniznosti 
i pokore. Govorio je: 

„Priznajem svoju zloću, 

i grijeh je moj uvijek preda mnom. 

Samo protiv tebe sagriješih 

i pred tvojim očima zlo učinih 

Klara je poslije pouke pepela umnožila pokore 
i pojačala molitvu. Franjo je daleko od nje molio za 
nju, da njezin sjaj bude sve bistriji. 

Dok je noću molio i podizao oči k zvijezdama, 
prosio je u Gospodina, za svoje „siromašne 
gospođe“, sjaj onih svijetlih stvorenja. 

Ali zvijezde su visoko treperile. Gledati tako 
visoko moglo je biti preuzetno. Franjo je tada imao 
potvrdu savršene poniznosti i čistoće Klare, 
gledajući u dubinu. 

Jedne noći za uštapa, u društva brata Leona, 
Božje ovčice, gazio je po ilovači u okolici Sijene. 

Umorni dođoše do jednog otvorenog bunara. 
Franjo se nadviri, osta dugo gledajući dolje. Mračna 
gaje dubina privlačila. 

Kad se otisne od prsobrana, izgledao je ushićen. 
Nije tražio piti, nego nastavi put pjevajući i hvaleći 
Gospodina. 

Zatim kao osjećajući da se iza njega brat Leon 
čudi, stane i reče drugu: 

- Brate Leone, što misliš da sam vidio na dnu 
onog bunara, u odsjevu na vodi? 

- Moj oče - odgovori brat Leon - bit ćeš vidio 
mjesec, kako svijetli na nebu. 

- Ne, brate Leone, vidio sam lice naše sestre 
Klare, za koju sam se bojao da je u žalosti i napasti. 
Ona je, naprotiv, sva sjajna i vedra. Zato seje moje 
srce zbog nje smirilo, i veoma se radujem i 
zahvaljujem Gospodinu. 

Klara je u poniznosti i molitvi bivala uvijek sve 
sjajnija. Franjo je mogao reći: 

Poslije Boga i neba, Klara! 

VOLJA BOŽJA 


Sada se Franjo obraćao Klari za savjete i 
mišljenja. Ona je već bila izvor takva svjetla daje 
Franjo u njoj motrio odsjev božanske Mudrosti. 

Kao što mjesec prima svoj sjaj od sunčanih 
zraka, tako je Klara primala svoj sjaj od Božje 
milosti. 

Kada je Franjo htio znati što je volja Božja, 
pitao je za to zatvorenicu Sv. Damjana. 

Već od početka svog obraćenja Franjo se borio 
- kojoj želji da udovolji: ili da se posveti 
kontemplaciji ili dužnosti propovijedanja. 

Poziv Božji nije mu se činio jasnim. Da li ga 
Bog hoće pustinjakom ili misionarom? Da li ga zove 
u kontemplativni ili aktivni život? Treba li moliti po 
šumama i vrletima, ili propovijedati po trgovima i po 
gradovima? 

Od vremena do vremena ta ga je sumnja 
napadala u šumi stabala, gdje je pobirao najslađe 
plodove za svoju kontemplativnu dušu, ili među 
mnoštvom ljudi, gdje je, žedan ljubavi, brao mirisave 
plodove za duše iskrnjega. 

Da se odluči i presječe svaku sumnju, bio je 
potreban točan znak volje Božje. 

Taj znak Franjo je mogao pitati neposredno u 
Boga. Ali on se obrati Klari. Ona bi imala biti sigurna 
glasnica Gospodinove volje. 

Franjo pozove k sebi brata Maseja te mu reče: 

„Pođi k sestri Klari i reci joj da s nekoliko 
svojih najduhovnijih drugarica moli Boga da joj 
objavi stoje bolje za mene, propovijedati ili moliti. 
Zatim idi bratu Silvestru i reci mu istu stvar“. 

Silvestar je bio jedini svećenik prve pokorničke 
družine. Svoje je dane provodio u molitvi uzduž 
velikog kanala Subazija. Zato je Franjo prema njemu 
gojio veliko počitanje i poštovanje. 

Brat Masej pođe dakle k Sv. Damjanu i objavi 
Klari Franjinu poruku. 

Ona sabere drugarice i klekne pred Propetim, 
koji je već bio govorio Franji. 

Međutim Masej uziđe prema Subaziju da 
potraži Silvestra. Prvi franjevački svećenik imao je 
već viđenje, po kome se lako moglo zaključiti kakvo 
bi moglo biti Franjino poslanje. Na primjer: dok je 
nekog dana molio, vidio je kako iz Franjinih ustiju 
izlazi zlatan križ, koji se produljivao, tako daje 
obuhvaćao cijeli svijet i dopirao do neba. 

To je značilo da bi Franjino propovijedanje 
obuhvatilo čitavu zemlju i doprlo sve do neba. 

Odgovor Silvestra bijaše jasan: 

- Ovo govori Bog, da rečeš bratu Franji: 
Gospodin ga nije pozvao za njega samoga, nego 
za duše, koje će se po njemu spasiti. 

Brat Masej se opet spusti k Sv. Damjanu. I 
Klara bijaše primila odgovor, koji je bio jednak 
Silvestrovu: 

„Reci ocu da Bog hoće da propovijeda svijetu“. 

Kad se Masej vrati u Porcijunkulu, Franjo mu 
pođe u susret velikom užurbanošću. Opere mu noge 

blatne od putovanja. Pripravi mu ručak, da se 
okrijepi od umora. Ponizno ga posluži. 

Zatim ga odvede na samotno mjesto usred šume. 
Klekne pred njim, skine kukuljicu i, prekriživši ruke, 
ne upita ga što su odgovorili Klara i Silvestar nego 
reče: 

- Što zapovijeda moj Gospodin Isus Krist da 
ja radim? 

Klara i Silvestar bijahu za njega Isusovi proroci. 

Masej odgovori: 

- Gospodin je objavio svoju volju sestri Klari i 
bratu Silvestru: da ideš po svijetu propovijedati, 
budući da te On nije odabrao za tebe samoga nego 
i za spasenje drugih. 

Tada se Franjo digne sa zemlje i zanosno reče 
drugovima: 

- Idimo, u Ime Božje. 

Uzme štap i pođe kroz polje, put Montefalka. 

BRAT EGIDIJE 


„Siromašne gospođe" u Sv. Damjanu mogle su 
biti bez Franjinih posjeta, ali ne i bez posjeta 
svećenika, ispovjednika i duhovnih vođa. 

Kroz rešetke priprostog kora žene su svakog 
jutra slušale sv. misu, i kroz prečke mističnih 
zatvorenica prolazio je kruh duša, hostija, koju 
svećeničke ruke na oltaru posvećuju. 

Franjo seje skrbio da za božansku službu Sv. 
Damjana odredi najdostojnije svećenike i 
najsavršenije ispovjednike. 

Kasnije, poslije Očeve smrti, postavljenje za 
duhovnog upravitelja „siromašnih gospođa" jedan 
Englez rijetke učenosti i odlične duhovne naobrazbe. 
Zvao se Aleksandar Flaleški, koji je u svom bistrom 
zapadnjačkom pogledu odavao vedru mirnoću 
kontemplativne duše. 

Govorio je sređeno i mirno, u nježnim slikama i 
bistrim izrazima, te su se u tom čistom zrcalu mogle 
ogledati osjetljive duše Klare i njezinih drugarica. 

Kad je govorio u tamnoj crkvici Sv. Damjana, 
izgledalo je da iz zadimljenog svoda prosijeca 
nebesko plavetnilo, a ljiljani s oltara šire rajske 
miomirise. 

U samostan žena pratio gaje brat Egidije, pravi 
seljak, koji u polju ču Franjin poziv, te je u skupu 
prvih franjevaca odavao priprosti zdrav razum seljaka. 

Toliko on bijaše neuk, koliko Aleksandar 
Haleški učen; tolik on priprost, koliko Aleksandar 
Haleški nježan. Izgledalo je da su njih dvojica 
izabrani za dokaz, kako evanđeoski ideal može 
uskladiti dva čovjeka najrazličitije naravi i različitog 
odgoja. 

Samo u jednoj stvari bili su jednaki, ako čak 
talijanski seljak nije nadilazio učenog Engleza: u 
duševnom žaru, koji je u Aleksandru Haleškom 
prelazio u nježan i savršen govor; kod brata Egidija 
prelazio je u opore izraze i u pučke poslovice. 

Dok je Englez govorio, brat je Egidije stajao 
zakukuljen u jednom kutu crkve, skrštenih nogu i 
vrh koljena ošišane glave. 

Izgledalo je da spava, ali on je slušao i 
razmatrao. Slatka riječ Aleksandra Haleškoga 
posjedovala je duhovnu milinu, koja gaje veseljem 
napunila. Ali upravo zato on se bojao da ne bi žene 
iza rešetaka primale odviše utjehe. 

A onda bi ga prekinuo: 

- Učitelju, prestani govoriti, jer ja hoću da 
govorim! 

Podizao se sa zemlje vrlo teško i nespretnim 
pokretima upao s kakvom svojom mudrom izrekom: 

- Put koji vodi gore, ide dolje. 

Ilije svojim reskim seljačkim glasom govorio: 

- Oh kad bismo mogli nositi na leđima teški 
žrvanj, koji bi našu glavu držao pognutu! 

Drugi put je govorio: 

- Kad se netko s tobom prepire, ako hoćeš 
pobijediti, gubiš! Zato put dobitka, put je gubitka. 

I opet, sjećajući se svog starog seljačkog 
života: 

- Ovaj je svijet takvo polje, da koji ima veće 
imanje, ima lošije. 

Okrenuvši se prema ženama iza rešetaka vikao 
bi: 

- Naše je tijelo šuma, u kojoj sotona siječe 
drva. 

Aleksandar Haleški ponizno je prekidao svoj 
govor, da i on čuje seljakove riječi. 

Kadgod mu je izgledalo da brat Egidije sa 
svojom neotesanom ali zdravom mudrošću malo 
premašuje, kao kad bi govorio: 

- Između svih krjeposti, ja bih odabrao sv. 
čistoću. 

Tada bi naučitelj nastupio razborito: 

- Zar nije najveća krjepost ljubav? 

Seljak lukavo gleda naučitelja i odbija: 

- A što je čišće od ljubavi? 

Aleksandar Haleški seje smiješio i prigibao 

glavu pred navalom Egidijevih izrijeka. 

Najljepša pouka, koju je on ostavljao 
„siromašnim gospođama“ Sv. Damjana, bila je 
pouka poniznosti, kad bi ušutio na zapovijed 
seljaka i odobravao njegove riječi pune 
jednostavnosti, ali nadahnute mudrošću, koja je i 
neuke činila učenima. 

KLARIN PLAČ 


Kako su posjeti duhovnih otaca bivali rjeđi, i 
kada u crkvici nije odjekivala učiteljeva pouka, 
Klara seje utjecala Učitelju učitelja i Gospodinu 
duša. 

Stala je pred Raspetim i razmatrala govore 
krvavih rana. I u tome je vjerno slijedila Franjin 
primjer. Kao daje već znala, čudnovato opomenuta, 
da će se one rane utisnuti u tijelo njezina zemaljskog 
učitelja i da će postati pečat franjevaštva. 

Muka je Isusova bio tekst u kome je Klara 
neprestano čitala i ponavljala predavanje o svetosti. 

I kad je radila, i kad je jela, pred sobom je 
imala sliku trpećeg Krista. Prizivala je u pamet sve 
muke božanske žrtve, vedro i svojevoljno trpeći s 
Kristom. 

Osobito navečer, između trećeg i šestog časa, 
njezino sudjelovanje s mukom Isusovom bivalo je 
jače i bolnije. Bio je to sat Isusove smrti na križu. 

Po maslinjaku Sv. Damjana zrak je mijenjao 
boju, buka se u ogradi samostana stišavala, i u 
sutonskom muku Klara je osjećala kako u njezinu 
dušu silazi neka tajna želja da plače nad naklonjenom 
glavom Spasitelj evom. 

Tada je pooštravala svoje pokore, stezala na 
bokovima čekinjav kostrijet, slobobno se prepuštala 
ganuću svoje pobožnosti. 

„Njezine oči - piše prvi životopisac - izgledale 
su dva mlaza vode“. Plakala je razmatrajući smrt 
Kristovu. Plakala je pred Raspetim i „suze su joj 
kvasile čitavo lice i prsi“: 

Njezine su se prelijepe oči crvenile. 

Malo pomalo suze su joj niz lice izrovale dvije 
brazde. 

Napasnik je iz toga uzeo prigodu, misleći daje 
u Klari našao još koji ostatak ženske ispraznosti. 

Prikazao joj se u obliku djeteta, te joj slatkim 
glasom reče: 

- Zašto toliko plačeš? Gledaj, tvoje se oči kvare 
i brzo ćeš oslijepiti. 

Ali Klara odgovori: 

- Ne može nikad oslijepiti onaj koji u duši 
posjeduje Boga. 

I noću je plakala naslonjena glavom na drveni 
panj, koji su suze kvasile i koji je jutrom izgledao 
crn kao daje ostao vani na kiši. 

- Ni tada je napasnik nije ostavljao već joj je u 
mračnoj spavaonici prišaptavao: 

- Zašto toliko plačeš? Bit ćeš kriva da ti se 
pokvari mozak te ti izađe na nos. Cijelo tvoje obličje 
poništiti će se, a tvoja će pamet popustiti. 

Klara je na ovaj prišaptavajući glas odgovarala: 

- Uvijek ću oplakivati muku mojeg Gospodina 
i mozak se ne će pokvariti, niti će pamet popustiti, 
ako milost mojega Gospodina i Stvoritelja bude uza 
me u boli i plaču. 

I doista plač bijaše kao blagodama kupelj za njezinu 
dušu, koju je milost podržavala čistu. A na obličju, koje 
po naravi bijaše lijepo, pojavljivala seje sve više i uvijek 
sjajnije vedra čednost vrhunaravne ljepote. 

Klara je plakala, ali njezina duša, u Isusa 
zaljubljena, kroz suze je sjala, kao što sja katkada 
sunce za proljetnih kiša. 

Videći da ništa ne koriste sitničave zamame, 
opaki poduzme stvarno nasilje. 

Jednog dana, dok je Klara oplakivala rane 
Otkupiteljeve, zamlati je veoma jakom pljuskom. 
Neka barem plače zbog fizičke boli, a ne iz 
bogoljubnosti! 

Pljuska bijaše tako jaka da Klari navri krv na 
uši, na nos i na usta, pomiješana sa sukrvicom. 

Ali protivno nego lije zlobnik očekivao, mjesto 
da jače plače od pretrpljenog bola Klara se radosno 
nasmiješi. 

Bila je zadovoljna što je primila materijalnu 
uvrjedu i što trpi tjelesnu bol, koja joj je došla 
izravno od neprijatelja njezine duše. 

PJESMA STVORENJA 


Klara je molila i plakala pred Raspetim. Franjo 
je i sam postao živi Raspeti. Godine 1224. primio je 
rane na brdu Alverne, kamo bijaše pošao koncem 
ljeta, da razmatra među kamenitim pukotinama i moli 
među šumskim stablima. 

Na rukama, na nogama i na prsima stvori se 
pet rana Raspetoga, iz kojih je tekla živa krv. 

Tako ranjen sišao je s brda, na magaretu, te se 
polako i bolno uputi prema Asizu. 

„Zbogom, Božje brdo, sveto brdo. Zbogom, 
brdo Alverna. Blagoslovio te Bog Otac, Bog Sin, 
Bog Duh Sveti. Ostani u miru, jer se više ne ćemo 
vidjeti. “ 

Te riječi rekao je s vrhunca brda Kazele, 
okrenut prema Alverni, ali neodređenim pogledom, 
jer nije više skoro ništa vidio. 

Ono što napasnik bijaše Klari prorekao, ostvari 
se na Franji. Njegove zacrvenjene i bolne oči bijahu 
skoro slijepe. 

U Folinjo dođe napola mrtav. 

Iz Rijetija, gdje seje toga časa nalazio Papin 
dvor, bilo je pozvano nekoliko liječnika. 

Neki kirurg mislio je da će ga ozdraviti ako mu 
spali sljepoočice. Franjo se preda mukama, a da se 
ne potuži. 

Ognju je rekao: „Budi blag ovoga časa; budi sa 
mnom prijazan, kad sam te već ljubio u Gospodinu 44 . 

Ali liječenje mu nije donosilo nikakva 
olakšanja. Tijelo, koje je on nazivao „brat 
magarac“, bijaše sama bol. Trpjele su oči, u kojima 
je vid bio komadić stakla koji ranjava zjenicu. 
Trpjela su ranom rastvorena prsa, od posta čirovit 
želudac, a od truda uništena slezena. Bolovi u 
ranjenim rukama, i natečenim, od kičme do stopala, 
otvorenim nogama. 

U tom stanju Franjo je ljeti 1225. godine želio 
da otpočine u Sv. Damjanu. Sada, nakon što je 
postao slika Raspetoga, mogao je poći k svojim 
„siromašnim gospođama 44 bez ikakva straha. 

„Evo čovjeka 44 , mogao je o sebi ponavljati. I 
Klara ga je vidjela gdje dolazi shrvan, mršav, 
izranjen, teturajući po žestokom suncu, da mu je i 
zadnja iskra svjetlosti bivala crna. Franjo nije mogao 
odsjesti u samostanu „siromašnih gospođa 44 . Zato mu 
Klara dade u vrtu podignuti kolibicu od trstika. Za 
krevet Franjo nije htio drugo osim slame. 

Među maslinama Sv. Damjana, po čijim su 
deblima cvrčci cvrčali, Klara je liječila Franju. Danju 
su „siromašne gospođe 44 bile oko njega nastojeći 
ublažiti mu boli. 

Klara i njezine drugarice primale su od Franjine 
prisutnosti bol i utjehu. Za ovog živog Raspetog bile 
su pune nježne brige. 

Franjo se podsmijevao primajući njihove njege, 
ali danju nije govorio koliko mu bijaše mučna noć. 

Kad su se vrata samostana po propisu Pravila 
zatvarala, a Franjo bi ostao vani u svojoj kolibici od 
trstika, nije uspijevao počivati. 

Gladni miševi izmilivahu ispod slame, nagrizajući 
mu nožne prste. 

Franjo, ranjen i ucviljen, nije nalazio počinka, 
prevrćući se od jednog boka na drugi. Ali mjesto da 
se tuži i žalosti, osjećao je da mu je duša obuzeta 
velikom radošću. Svaka bol prelazila je u radost, 
jer mu je dolazila od Gospodina, koji je trpio za 
spasenje sviju. 

Svaka stvar bijaše lijepa i dobra, budući 
Gospodinovo djelo, pa i bol i bolesti bijahu svete, 
ako su bile primljene u ime Isusovo i u ime njegove 
muke. 

Trpjeti s Isusom, trpjeti s Bogom, eto velike 
povlastice koja je Franju neizmjerno veselila. 

I jednog jutra, poslije neobično mučne noći, dok 
je zora bjeluckala povrh maslina Sv. Damjana, 
Franjo dočeka Klaru uspravan na ulazu kolibe s 
himnom zahvalnosti Bogu uz jeku svega stvorenja: 

Svevišnji, svemogući, dobri Gospodine, 
tvoje su hvale, slava i čast, 
i svaki blagoslov. 

Samo se tebi, Svevišnji, dolikuju, 
i nijedan čovjek nije dostojan da Te 
spomene. 

Hvaljen budi, moj Gospodine, sa svim 
svojim stvorenjima, 
osobito u gospodinu bratu Suncu, 
po kojemu nas obasjavaš i daješ dan. 

A ono je lijepo, i blistavo, i s velikim sjajem, 
nosi, Svevišnji, biljeg tvoj. 

Hvaljen budi, moj Gospodine, u bratu 
našem mjesecu i zvijezdama: 

stvorio si ih u nebesima, jasne, dragocjene i 
lijepe. 

Hvaljen budi, moj Gospodine, u bratu vjetru, 
u zraku, u oblačnom, vedrom i svakom 
vremenu, 

po kojem uzdržavaš svoja stvorenja. 

Hvaljen budi, moj Gospodine, u sestri 
vodi, 

koja je vrlo korisna, i ponizna, i dragocjena, 
i čista. 

Hvaljen budi, moj Gospodine, u bratu 
ognju, 

po kojem obasjavaš noć, 
i on je lijep, i živahan, i krepak i jak. 

Hvaljen budi, moj Gospodine, 
u sestri našoj majci zemlji, 
koja nas uzdržava i hrani 
i proizvodi razne plodove s živopisnim 
cvijećem i travom. 

Klara je slušala zanesena i ganuta, hvaleći s 
Franjom Boga i njegova djela. I možda se je 
osjećala sjajna i dragocjena kao zvijezde, ponizna i 
čista kao voda. 

Ali njezina je duša bila blistavija onog sjajnog 
jutra, kada je Franjo plačem slomljenim glasom 
pjevao: 

Hvaljen budi, moj Gospodine, 
u onima koji opraštaju zbog Tvoje 

ljubavi 

i podnose bolesti i tegobe. 

Blaženi oni koji ih podnose u miru, 

jer ćeš ih Ti, Gospodine, okruniti. 

To bijaše velika lekcija koju je Klara primala 
neizmjernom radošću i čuvala savršeno vjerno. 
Oprostiti za ljubav Isusovu; u miru i veselju podnositi 
nevolje i bolesti. 

Zadnji stih himne bijaše kao oporuka koju je 
Franjo povjeravao svima svojima, a osobito Klari. 

Hvalite, blagoslivljajte mog Gospodina; 
zahvaljujte i služite mu velikom poniznošću. 

Samostan sv. Damjana budio seje. U onom 
kutiću raja „siromašne gospođe“ Klarine uvijek će 
služiti Gospodinu velikom radošću i „velikom 
poniznošću“. 

ZADNJI SUSRET 


I bolestan i slijep Franjo nije mogao mirovati. Stoga 
opet ostavi Sv. Damjan. Onomu koji gaje htio pratiti, 
reče: 

„Jednom sam vidio slijepca koji nije imao drugog 
vodiča osim psa. Ne želim da izgledam bolji od njega“. 

Jedva je hodao, a išao je govoreći umrlom tijelu: 

„Veseli se, brate magarče, i oprosti mi. Domalo ćeš 
otpočinuti“. 

Na koncu krene put Asiza. Vrati se da umre u svom 
gradu. Biskup ga primi u goste. Očekujući smrt, pjevaše. 

Ah kad j e osj etio da mu je sestrica smrt blizu, zamoli 
da ga prenesu u Porcijunkulu. Želio je umrijeti u Sv. 
Marij i Anđeoskoj. 

Drugovi ga polože na nosila te ga prenesu van 
grada. Na pola puta htio je da ga polože na zemlju, 
okrenuta prema gradu, da ga blagoslovi. 

Kada Klara dozna da se je Franjo vratio u 
Porcijunkulu, da ondje umre, zaželi da ga opet vidi i da 
ga u agoniji služi. Samostan sv. Damjana sada joj je 
uistinu izgledao kao tamnica. Bila bi voljela da može 
otvoriti vrata i trčati kroz šumu u Sv. Mariju Anđeosku, 
kako ono učini kad je bježala iz kuće. 

Franjo je bio nepopustljiv. Nije joj dozvolio da iziđe 
iz samostana. Ali razmišljajući bol Klare i njezinih 
„siromašnih gospođa“, reče jednom bratu daje pođe 
posjetiti. 

„Idi i reci sestri Klari da se otrese svake boli i žalosti 
što me sada ne može vidjeti. Koliko ona, toliko njezine 
sestre vidjet će me poslije smrti i utješit će se“. 

Naprotiv, zaželi da u Porcijunkulu dođe jedna druga 
žena, rimska udovica Jakobina Setesoli. 

Klara i Jakobina bijahu za Franju ono što bijahu 
Marija i Marta za Isusa. Klara žena molitve i razmatranja, 
Jakobina žena rada i posluge. Od nje je Franjo primao 
na dar sukno, vosak kao i neke paprenkaste poslastice, 
koje su se pravile od brašna i meda. 

Nju je gledao kao muškarca. I uistinu, dok je Klaru 
zvao sestra Klara, Jakobinu je zvao brat Jakobina. 

Prije nego je pao u smrtnu borbu, Franjo dade da 
mu skinu halju i gol se pruži na golu zemlju. Gvardijan 
Porcijunkule htio je da se opet obuče, i Franjo posluša, 
moleći da mu haljinu pozajme. Htio je umrijeti bez ičega 
vlastitoga na sebi. Tako protegnut na zemlji obnovi 
zaruke sa siromaštvom. 

Trećeg listopada 1226. sunce je tonulo kada je 
Franjo izdahnuo: i u času njegove smrti jato ševa, 
ćurlikajući, prekrije kolibu Porcijunkule. 

Franjo je uvijek ljubio ta stvorenja, jer je u njima 
gledao sliku svoje braće. Sivo obučene, bez ikakva 
nakita, živjele su po zemlji, ah netom bi se sunce poj avilo 
na horizontu, izletjele bi kao lude od veselja. Trebalo je 
da njegova braća, sivo obučena, žive na svijetu 
siromašno, ali pjevajući veselo pjesmu zahvalnosti 
Gospodinu, suncu duše. 

Brat Jakobina uredi mrtvo tijelo Franjino a na lice 
mrtvog položi vezeni ubrus. 

Klara je, naprotiv, plakala i cijelu noć molila u 
siromašnom koru Sv. Damjana. 

Drugog dana navali svijet iz svih obližnjih mjesta 
u Sv. Mariju Anđeosku. Iz Asiza siđe puk i 
svećenstvo. 

Počelo je slavljenje svojevoljnog siromaška. 
Njegovo tijelo uzeše iz Porcijunkule da ga bez 
odgode prenesu u grad. 

Ali mjesto da prijeđe put uzbrdo, kojim su malo 
dana prije prošla nosila nizbrdo, pogrebna povorka 
skrene drugom stranom, prolazeći uz Sv. Damjana. 

Franjo bijaše obećao Klari da će ga opet vidjeti. 
Eto, vraćao joj se s nogama naprijed praćen od klera 
s gorućim svijećama, i od puka s granama stabala, 
koje su putem otkidali. 

„Siromašne gospođe" u Sv. Damjanu očekuju 
iza rešetaka. Klara upaljenih očiju gleda na vrata 
crkve. 

Pjevanje pratilaca izvana prodire u crkvu. Zatim 
zamukne. Lijes je stigao pred Sv. Damjana; unose 
ga u crkvu. Eto ranjenih nogu, eto ranjenih ruku; eto 
otvorenog boka; eto lica smirena u svečanom stavu 
smrtnog pokoja. 

Iza rešetaka „siromašne gospođe" jecaju. 
Željezne se prijevornice uklanjaju. To je zadnji Klarin 
susret s njezinim raspetim. Ne plače. Blijeda, pod 
crnom koprenom, ljubi rane na nogama, ljubi rane 
na rukama, ljubi ranu na prsima. Zatim se povlači 
iza „siromašnih gospođa", koje čine isto. 

Kada se trgnu iz svoga nijemog bola, crkva 
bijaše opet prazna. Daleko se čuje tapkanje 
povorke, koja se penje prema gradu. 

Ali Sv. Damjan nije ostao pust. Raspeti Isus još 
je tu. Franjo je umro, ali njegov Učitelj i Spasitelj 
još uvijek umire na križu kroz vjekove i za sve ljude. 

OBRANA SIROMAŠTVA 


Papa je u Asizu - da proglasi cijelom kršćanstvu 
daje Franjo, sin Petra Bernardona, svetac. 

Godina je 1228. Nisu prošle ni dvije godine od 
kada je u Porcijunkuli, protegnut na goloj zemlji, 
izdahnuo savršeni siromah. 

Dvije godine bile su dovoljne da se otvori i 
zaključi njegov proces proglašenja blaženim. Crkvi 
nije trebalo mnogo da nepogrješivo ustanovi Franjinu 
svetost. 

Još manje je to trebalo puku, koji je odmah 
štovao Franju, noseći njegovo tijelo, „brata 
magarca“ u grad, u crkvicu sv. Jurja. 

Na onom tijelu bijahu već pečati svetosti, 
otisnuti od Isusa; pet rana; ruku, nogu i boka; tako 
zvane stigmate. 

Papa Grgur IX. bio je došao naročito zato da 
svojim autoritetom potvrdi one čudnovate pečate i 
da siromaška, bosonog, istrapljenog, ranjenog, 
Božjeg pjevača - podigne na čast oltara. 

Grgur IX. bijaše papa samo jednu godinu. Prije 
izbora bijaše kardinal, kardinal Hugolin, iz obitelji 
Orsini. 

Kao kardinal poznavao je Franju; štoviše, 
pomagao mu je i u sastavljanju i odobrenju Pravila. 
O njemu je, dakle, sve znao. A znao je sve i o Klari, 
i o njezinim „siromašnim gospođama 44 . 

Htio je posjetiti Sv. Damjan. Želio je vidjeti 
kakvi su učinci onog Pravila siromaštva u 
praktičnom životu, o čemu bijaše na dugo 
raspravljao s Franjom. 

U Rimu seje uvijek veoma smionim smatralo 
ono što su Franjo i Klara tražili. Dok je toliki svijet 
tražio povlastice i pogodnosti, Franjo i Klara nisu 
tražili drugo osim živjeti u siromaštvu. 

Kada mu podnesoše Klarinu molbu, koja je 
za sebe i za svoje „siromašne gospođe“ molila 
dozvolu da ništa ne posjeduju i da od milostinje 
žive, ondašnji papa Inocent III. je uskliknuo: 

„Nikada nije nitko tražio kod Apostolske 
Stolice takve povlastice, da živi u takvu 
siromaštvu. “ 

A sada jedan drugi papa, Grgur IX. silazaše 
među masline, izvan vrata Asiza, da osobno vidi 
kako se može živjeti u takvu siromaštvu. 

Silazi strmim puteljkom u pratnji kardinala, 
prelata i vitezova; kuca na samostančić, opasan 
zidinama bez žbuke. 

Papa može svakog časa ukinuti klauzuru, pa 
ulazi, posred klečećih „siromašnih gospođa“. Klara 
ga predvodi. Evo crkvice što je Franjo vlastitim 
rukama popravi; evo kora s rešetkom, koja bijaše 
uklonjena da bi „siromašne gospođe“ mogle 
poljubiti Svečeve rane. Evo klaustra s bunarom; 
evo blagovaonice; evo na gornjem spratu bolnice, 
evo spavaonice. Na koncu vrt, velik kao rubac. 

Grgur IX. gleda i razmatra. Vidi sjedala kora 
od neotesanog drva, vidi debele stolove 
blagovaonice, vreće slamnjače, drvene jastuke. 
Promatra čista odijela, ali puna krpeža i zakrpina, 

bose noge, izobličene ruke. Mjeri vrt u kojem ne 
raste ništa osim dva grmička ružmarina i nekoliko 
grančica kadulje. 

Kako se može živjeti u takvu siromaštvu? A 
odakle dolazi opskrba „siromašnih gospođa“? Svi 
samostani i zajednice uvijek imahu polja i posjede 
za dohotke potrebne za život redovnica. 

U Sv. Damjanu, naprotiv, siromašne gospođe 
nemaju preko zida klauzure ništa vlastitoga. 

- Kako možete živjeti? 

- Od milostinje, blaženi Oče. 

- Ali ako dođu teška vremena, ratovi, oskudice, 
tko će vas moći uzdržavati? 

- Providnost, sveti Oče. 

- Vaše je Pravilo preveć strogo. Majka Crkva 
ne može dozvoliti da njezine predrage kćeri smiju 
biti izložene potrebi bez ikakve obrane. 

- Naša obrana je raspeti Krist i njegov zamjenik 
na zemlji. 

Grgur IX. upire pogled na neustrašivo Klarino 
lice. Izgleda kao da bi htio istražiti njezine tajne misli. 

Reče joj potiho, kao da jakoj ženi hoće dati 
vremena za razmišljanje. 

Kćerce, ako se bojiš zbog već položena zavjeta 
svetog siromaštva, ja te mogu od njega odriješiti. Ti 
znaš daje Isus dao vlast svome Zamjeniku razriješiti 
i vezati. I ono što on razriješi na zemlji, razriješeno 
je i na nebu. 

Kardinal i dostojanstvenici odobravahu. Oni 
nalaze daje Papin govor veoma mudar. Potrebno je 
da se Pravilo ublaži. 

Vitezovi pratje se razvedruju. Prizor ih je 
posvemašnjeg siromaštva uznemirio. Potrebno je 
ublažiti strogost ovih žena. 

Klara na Papine riječi problijedi kao pred 
kakvom prijetnjom. Na oči joj navru suze, kao da 
bi primila kaznu. 

Pade na koljena pred papu, i od uzbuđenja 
gušećim glasom moli: 

Sveti Oče, ja se ne bojim zavjeta, koji sam 
položila. Dobro znadem da me Vi možete od njega 
riješiti i odriješiti. 

Malo stane, pa odlučnijim glasom proslijedi: 

- Sveti Oče, odriješite me od mojih grijeha, 
oslobodite me od mojih pogrješaka, ali ne od 
povlastice svetog siromaštva, od kojeg ne želim biti 
nikada riješena. 

I sve „siromašne gospođe“, vjerne Franjinoj 
pouci, slažu se s Klarom. Mole Kristova Zamjenika 
da ih odriješi od njihovih grijeha, a potvrdi zavjet 
siromaštva. 

KRIŽ NA KRUHU 


Grgur IX. se neko vrijeme zadrži u Asizu, a prije 
nego će otputovati htjede se još jednom svratiti u 
Sv. Damjan. 

Grad je bio pun braće, koja nadođoše sa svih 
strana svijeta za Franjino proglašenje svetim. 

Crkva je već priznavala herojske krjeposti 
Asiškog siromaška. Franjo bijaše svet. Oko glave 
sina Petra Bernardona blistala je rajska aureola. 

I kao što je njegovo svetačko svjetlo odsijevalo 
po cijeloj Crkvi, tako su se njegovi sljedbenici 
proširili po svoj zemlji. U malo godina Red Manje 
braće, općenito nazvan „Franjevci 44 , vanredno se 
bijaše proširio po svim krajevima svijeta. 

Veoma su mnogi, bosonogi, slijedili Franjine stope. 

Ali iznad svih, više nego svi i bolje od svih, 
bijaše Klara, koja je ostala vjerna Svečevoj pouci, 
vjerna potpunom siromaštvu. 

Papa Grgur IX. razmišljao je više puta o 
odgovoru koji mu u Sv. Damjanu Klara bijaše dala: 
„Sveti Oče, odriješite me od grijeha, ali ne od 
zavjeta siromaštva 44 . 

To je značilo daje shvatila duh sv. Franje; to je 
značilo vjerno slijediti primjer Asiškog siromaška. 

Papa nije mogao otputovati a da se ne navrati 
među masline Sv. Damjana, gdje se udisao čisti 
franjevački zrak. 

Na vrijeme obaviještena, ovoga puta 
Klara,pomoću svojih drugarica, okiti crkvu 
cvijećem, uljem namaza daske stola, i maslinovim 
grančicama posu puteljak kojim se silazi u 
samostan. 

I siromašna, htjela je počastiti Kristova 
Zamjenika. Bože sačuvaj da bije njezino savršeno 
siromaštvo bilo uznijelo. Oholo i srdito siromaštvo 
slično je pljesnivu kruhu, što više ne hrani, već truje. 

Papa blagoslovi „siromašne gospođe“ Sv. 
Damjana, upravivši im nagovor, kao otac kćerima. 

Klara gaje zanosno slušala. Premda bijaše vrlo 
napredovala u pobožnosti, svaka papina riječ činila 
joj se neprocjenjivi dar. 

Papa je Isus na zemlji. Tako je bijaše poučio 
sv. Franjo, uvijek podložan crkvenoj nauci. A Klara, 
prava Franjina kći, zvala je Grgura IX.: „Sveti Oče“. 

Grgur IX. želio je od svoje strane da bi i Klara 
govorila, i s udivljenjemju je slušao kad bi govorila 
,,o nebeskim i božanskim stvarima." 

Međutim je vrijeme prolazilo i podne bijaše već 
davno otkucalo, kada se Klara sjeti da se Vrhovni 
Svećenik nije mogao vratiti u Asiz za ručak. 

Smetena, ali pripravna, dade odmah pripraviti 
stol. Međutim, drugoga nije bilo osim kruha: tvrdog 
isprošenog kruha. 

Klara dada da se hljebovi postave na proste 
daske blagovaonice, i na koljenima zamoli Papu da 
blagoslovi stol. 

Papa odgovori: 

- Prevjerna sestro Klaro, ja želim da ti 
blagosloviš ovaj kruh, učinivši poviše njega znak 
Kristova križa. 

- Presveti Oče, - odvrati Klara - oprostite mi, 
ali bih zaslužila ukor, ako bih seja, koja sam uboga 
žena, usudila izvršiti taj blagoslov pred Kristovim 
Zamjenikom. 

- Da to ne bi izgledala tvoja preuzetnost, nego 
zasluga poslušnosti, ja ti zapovijedam pod sveti 
posluh, da nad ovim kruhom učiniš znak križa, 
blagoslivljajući ga u Ime Boga. 

Klara se nije mogla oteti naredbi Vrhovnog 
Poglavara. Ustane i desnicom napravi u zraku veliki 
križ, zazivajući Ime Oca i Sina i Duha Svetoga. 

Tada vidje Papa, vidješe kardinali, 
dostojanstvenici pratnje i „siromašne gospođe“, koje 
bijahu unaokolo, kako se na svakom hljebu čudom 
pokaza duboki znak. Križ kao urezan u tvrdoj kori 
kruha. 

ANĐEOSKI KRUH 


Kruh, začinjen s nešto ulja, bijaše često jedina hrana 
„siromašnih gospođa“ Sv. Damjana. Katkada nije bilo 
ni toga, ako Klara nije posredovala s kakvim čudom. 

Ali ono čega nikada nije nedostajalo, bio je 
anđeoski kruh, Euharistij ski Kruh. 

Klara je mogla ostati bez običnog kruha, ali nije 
mogla biti bez onoga koji je svećenik na oltaru 
posvećivao i dijelio kroz željezne rešetke. 

I u tome se Klara pokazivala dobra Franjina 
učenica. Franjo se nije umarao govoriti i pisati svojoj 
braći: „Molim sve vas, braćo, ljubeći vam noge, i 
svom mogućom gorljivošću, da iskazujete sve 
poštovanje i svu čast presvetom Tijelu i Krvi 
Gospodina našega Isusa Krista“. 

Govorio je također drugovima: 

- Kad bi mi se dogodilo da u isti čas susretnem 
nekog sveca, koji je sišao s neba, i kojega 
siromašnog svećenika, najprije bih iskazao čast 
svećeniku, tražeći da mu poljubim ruku. Rekao bih 
svecu: Oh, počekaj, sv. Lovro, jer ruke ovoga dotiču 
Riječ života i posjeduju nadčovječnu moć. 

A koja bijaše ta nadčovječna moć svećenika? 
Bijaše: pretvoriti komadić kruha u Tijelo Isusovo, 
tj. dijeliti Euharistiju. 

Klara je veoma častila sv. Euharistiju i mnogo 
štovala svećenike, koje je Isus na zadnjoj večeri 

ovlastio da posvećuju kruh i vino. U bolesti podignula 
bi se i sjedila na postelji od rogožine ili slame. 
Naslonjena na vrećicu postavljenu iza leđa, tražila bi 
lana, koji bi prela, tkala i šivala, praveći tjelesnike. 
Kasnije bi ih slala na dar siromašnim svećenicima, da 
im oltarno rublje bude čisto, a osobito ono za kalež. 

Propustiti sv. pričest bijaše za Klaru velika bol, 
osobito u blagdane. 

Jedne godine nađe se u žalosnom stanju - da 
se ne može pričestiti u Božičnoj noći. Za nju je Božić 
bio, kao i za sv. Franju, najuzbudljiviji blagdan u 
godini, budući da Bog, Gospodar svemira, bijaše 
onog dana postao siromah među najvećim 
siromasima, rodivši se u štalici. 

- Kad bih mogao govoriti Vladaru - govorio je 
jednom sv. Franjo - zamolio bih ga da izda opću 
naredbu, da svi, koji mogu, prosiplju na Božić po 
putovima žita i zrnja, da se ptice na tako svečani 
dan obilato nahrane. 

I kao što su ptice željno zobale zrnje, tako je 
Klara u Božičnoj noći hlepila za crkvom, da se 
duhovno nahrani Euharistijom. 

Ali one godine ležala je teško bolesna. Nije 
htjela da itko ostane te je dvori. „Siromašne 
gospođe“ Sv. Damjana morale su sve poći u crkvu 
na sv. misu ponoćku i nahraniti se anđeoskim 
kruhom. 

Klara ostane sama u praznoj i vlažnoj 
spavaonici, protegnuta na tvrdom ležaju, s 
prekriženim rukama na prsima, u žarkoj želji, da one 
svete noći sudjeluje u liturgijskim obredima. 

Božična zvona u snijegom obavitoj grobnoj tišini 
dublje su i slađe odjekivala nego obično. Pozivala 
su udaljeni svijet na aleluja velikog događaja. 

Klara je slušala onaj tihi i veseli zvuk, dušom 
punom ljubavi prema Djetiću Isusu. Promišljala je 
na noć u Grečiju, kad je sv. Franjo htio da u šumici, 
u jednoj pravoj špilji, živo prikaže prizor Porođenja. 

Njezina molitva bijaše goruće djelo ljubavi 
prema milosrdnom Bogu, koji je dolazio na svijet 
da trpi i spasi ljude od grijeha. Plačući, radosno je s 
anđelima ponavljala pjesmu zahvale i nade: „Slava 
Bogu na visini i na zemlji mir ljudima dobre volje“. 

Prošlo je dosta vremena. Zvuk se zvona ugasi, 
i malo zatim Klara je čula lagane i oprezne korake 
drugarica, koje su se poslije ponoćke, predvođene 
svjetiljkom, vraćale u ledenu spavaonicu. 

Još bijahu ganute od božanskog obreda. 

- O naša Majko, sestro Klaro, - rekoše 
bolesnici - koju smo veliku utjehu proživjele u ovoj 
svetoj Božičnoj noći! O daje Bog dao da ste i Vi 
bili s nama! 

Klara se sa svog ležaja nasmiješi i odgovori 
drugaricama: 

Hvala i slava Gospodinu, moje predrage sestre, 
jer sam ove noći primila veću utjehu nego vi. Po 
zagovoru našeg sv. oca Franje prisustvovala sam 
svakoj svečanosti ove presvete noći. Svojim sam 
ušima slušala pjevanje, zvonjavu i cijeli obred sv. 
mise. Vidjela sam presvetu Djevicu i sv. Josipa. 
Prisustvovala sam rođenju Djetića Isusa u 
Betlehemskoj štalici. Ne samo to: Primila sam još 
jednu veću milost, jer je Gospodin udovoljio mojoj 
najvećoj želji pruživši mi sv. pričest. Nek je uvijek 
blagoslovljen u velikoj dobroti prema ovoj svojoj 
ubogoj i bolesnoj službenici, koju je ove noći htio 
nasititi duhovnom hranom. 

SARACENI FRIDRIKA II. 


Asiz nije bio samo kolijevka franjevačkog 
siromaštva nego je bio i gnijezdo gibelinske oholosti. 

Ne zna se s koliko se prava govorilo, daje u 
staroj granitnoj krstionici stare asiške katedrale bio 
kršten, prije Franje, sina Petra Bernardona, Fridrik, 
sin Flenrika i unuk cara Barbarose. 

Ne samo to. Mladi njemački knez bio bi dugo 
vremena gost u tvrđavi Asiza, pod zaštitom Pape. 

I zbilja, Papa je bio veoma obazriv prema onom 
nježnom i slabom ogranku njemačke dinastije. Branio 
gaje od neprijatelja, brižljivo ga bijaše uzgojio, dao 
pomnjivo izobraziti, i napokon uspije da ga dade 
okruniti u dobi od samih 18 godina. 

Ali vrlo mladi vladar, zaveden častohlepljem, 
nije zato bio niti zahvalan niti je poštivao Papu. U 
svakoj mogućnosti okrenuo bi se protiv Crkve. Posta 
raskolnik, krivovjerac, bezvjerac. 

Bio je vrlo inteligentan, veliki književnik i 
ljubavni pjesnik. 

Oni koji su mu se divili, zvali su ga „veliki 
klerik“. 

Bijaše srčan i hrabar kolikogod i častohlepan i 
silovit. 

Njegovi su ga neprijatelji nazivali „čekić 
svijeta“. 

Po krvi Nijemac, ali zaljubljen u Italiju, sanjario 
jeo velikom sunčanom kraljevstvu u južnom dijelu 
poluotoka, odPulje do Sicilije, o gibelinskoj vlasti, 
o državi u kojoj će njegova volja biti zakon; njegovi 
prohtjevi sveti. 

Vojska od dvadeset tisuća Saracena bila je 
pripravna na njegov mig; vojska najuvježbanijih i 
okrutnih boraca. Nevjerni pravom Bogu, ali prevjerni 
vladaru, ujedinjivahu okrutnu hladnoću sjevernjaka 
s krvoločnom okrutnošćujužnjaka. 

Bijelih zubi, plavih očiju, žutosmeđe puti, bez 
brade; visoka stasa, pokretnih udova; nije bilo 
ratnika kojih seje svijet više bojao od Saracena, 
koje je Fridrik II. gurao sa Sicilije prema Rimu i 
dalje. 

Kada je oko 1240. u Asiz stigla vijest da 
Saraceni Fridrika II. dolaze kroz Spoletsku dolinu, 
grad protrnu od groze. 

Vrata grada se naglo zatvoriše čim su s mukom 
ušli svi koji su stanovali izvan zidina i potražili zaklon 
u gradu. 

Na tvrđavi straže su bdjele, istražujući 
pogledom prostranu dolinu. Samo Klarine „siromašne 
gospođe“ bijahu ostale u Sv. Damjanu bez ikakve 
obrane. 

Prije nego udare na asiške zidine, Fridrikovi 
Saraceni će poći na onaj ubogi samostan, koji se 
gubio među maslinama, bez ikakva poštovanja 
prema svetom mjestu i prema pobožnim 
stanovnicima. 

Saraceni bijahu nevjerni ratnici raskolničkog 
vladara. Nije se stoga moglo očekivati nikakva 
obzira, niti se nadati ikakvu poštovanju. 

Grad na obronku Subazija, zatvoren zidinama 
od kamena vapnenca, izgledao je bljeđi nego obično. 
U polju bez stanovnika, maslinovo granje izgledalo 
je pepeljastije nego obično. 

Strava pred Saracenima Fridrika II. posvuda 
se širila, i sa prestrašenih duhova odrazivala se na 
prestrašeni kraj. 

Na obzorju se već podizao dim požara, dok su 
pridolazile žalosne vijesti o pljačkama, ubistvima i 
krađama. 

„Siromašne gospođe" Sv. Damjana molile su i 
postile. Klara je na svom tvrdom krevetu ležala teško 
bolesna, kad joj javiše dolazak Saracena. 

Između prorijeđenih maslina zapažalo se 
bljeskanje šiljastih šljemova i njihanje barbarskih 
koplja. 

Već je koji žutosmeđi obraz, hladnih očiju, 
mesnatih usnica, pogledavao na zid vrta. 

Jaki udarci drmali su vrata samostana, a Klara, 
kao iza sna, pita „tko je“. 

Odgovoriše joj, prigušenim glasom, da su 
Saraceni Fridrika II. Teškom se mukom podigne, 
govoreći da joj donesu bjelokosnu i srebrenu 
kutijicu, u kojoj seje čuvala posvećena Hostija. 

S njom u ruci pojavi se na velikom prozoru 
prema predvorju crkve i pokaže ratnicima 
protukršćanske vojske visoko uzdignutog 
Euharistijskog Isusa. 

Usput je govorila: 

- Moj Gospodine, molim te nek ti se svidi da 
ove tvoje siromašne službenice ne padnu u ruke i 
okrutnost nevjernika i pogana. 

K tome je govorila: 

- Molim te, moj Gospodine, da pogledaš i na 
ovaj grad i na osobe koje nas za tvoju ljubav tako 
pomažu i uzdržavaju naš život. 

Tada se iz bjelokosne i srebrene kutijice začu 
glas, kao djeteta: 

- Tebi za ljubav ja ću uvijek čuvati tebe i 

njih. 

Poslije nekog vremena iščeznuše lica Saracena, 
koji stajahu oko samostana. Između maslina pogasi 
se bljeskanje šljemova i sijevanje koplja. 

Asiške su straže dugo čekale napadaj Saracena 
ispod svojih zidina. Noć nije uznemirio nijedan ratni 
povik. 

Drugog jutra vrata su se mogla ponovo otvoriti. 
Svijet je izlazio, ulazio, i mirno se zadržavao. 

Ruka odozgo, sigurno krjepošću Klarinih 
molitava, bila je odvratila ratnike Fridrika II. od 
opsade Asiza i odvela Saracensku vojsku drugim 
putem, daleko od samostana sv. Damjana. 

BOLEST I MUKOTRPNOST 


Izgledalo je daje sv. Franjo prije smrti mislio i 
na Klaru, kad je u vrtiću Sv. Damjana pjevao: 

Budi hvaljen, moj Gospodine, 
za one koji opraštaju tebi za ljubav 
i podnose bolest i nevolju. 

Klara, naime, ostade bolesna za dvadeset i osam 
godina, od tridesetdruge do šezdesete godine. 

Mlade Sestre Sv. Damjana uvijek se bojahu da 
će je izgubiti, ali ona ih je uvjeravala: 

- Moje kćeri, Bog ne želi da još umrem, već 
hoće da stojim s vama za koje vrijeme u ovom 
bijednom tijelu. 

Njezin ležaj bijaše postao učiteljska stolica. 
Odatle je poučavala, osobito mlade, u predanju i 
strpljivosti. 

Sv. Damjan konačno posta neodoljiv poziv za 
mnoge duše. Jedan pisac onoga vremena mogao je 
reći: „Više ima djevojčica koje trče sv. Klari, nego 
pčela koje se u vrijeme proljeća spuštaju na cvijeće“. 

Prva njezina drugarica bila je Pacifika 
Gvelfučio, zatim sestra Agneza, potom Benvenuta iz 
Peruđe. Zatim dođoše Balvina, Cecilija, Filipa, 
Amata, Kristina, Fucija, Beatrice, Benedikta, 
Iluminata, Anastazija, Jakobina, Mansueta, 

Benvenuta, Benričevuta, Benata, Konsolata, Klarica, 
Pacifika, Vertera, Masariola. Na koncu majka 
Hortulana s toliko drugih. 

I ne samo iz Asiza i okolice, nego seje Klara sa 
svoga ležaj a povezivala sa ženama od svih strana svijeta. 

Spomenuti pisac onog vremena mogao je pisati: 
„Nije bilo kraljevstva ni grofovije gdje se ne bi bio 
sagradio samostan po Klarinu Pravilu i nauci“. 

Kći češkog kralja, plavojka kneginja Agneza, 
koja bijaše zaručena s Fridrikom II., iz ljubavi prema 
siromaštvu dala je ostrići kosu i opasati franjevački 
pojas. 

Klara joj je pisala: „Uboga djevice, približi se 
ubogom Kristu.“ A Agneza joj odgovara: 

„Blaženo uboštvo, koje vrijediš koliko vječno 
bogatstvo, za one koji te grle!“ 

Zatim nadođe jedna kraljica: Elizabeta Ugarska, 
koja posta trećoredicom, zatim još druge, kao 
Ermentruda iz Kolna, koja je bila klarisa. 

Siromaštvo ne bi bilo ništa da ga nije bolest 
očeličavala. I Klara je primjerom pokazivala kako 
se strpljivo podnosi „bolest i nevolja“. 

Bez prestanka je molila i neprestano je radila, 
kad njezina duša nije bila u zanosu. 

Jednoj učenici, koja ju je poput kćerke dvorila, 

reče: 

- Kad vidiš da sam odviše izvan sebe, dođi, ali 
me ostavi u miru osim ako ti izgleda da već umirem. 

Osobito petkom, razmišljajući muku Kristovu, 
„utonula bi u žalost“ i pala u zanos. 

Jednom osta cijeli dan izvan sebe. Kad nastupi 
noć, mlada Sestra, kojajuje dvorila, približi joj se 
s gorućom svijećom. 

- Čemu to svjetlo - reče bolesnica, vraćajući 
se k svijesti - još je jutro. 

- Moja Majko, - odgovori joj bolničarka, već 
je prošao čitavi petak i sada smo u noći subote, i Vi 
ste skoro dvadesetčetiri sata spavali. 

Klara pogleda unaokolo pa reče s posmijehom: 

Nije bio san. I stvari, koje je ona gledala i slušala 
za vrijeme svojih zanosa, nisu bile sni. 

Tako je doznala da ne će umrijeti prije nego 
opet vidi papu, koji je bio otišao u Francusku. 

I doista, Inocent IV. na vrijeme se vrati u 
Genovu. Odatle pođe u Milano; iz Milana u Bolonju 
i napokon prispije u Peruđu, u studenom 1253. 

Kad dozna daje Klara teško bolesna, najprije 
joj posla Ostijskog kardinala, zatim dođe on sam u 
Asiz i pođe osobno u Sv. Damjan. 

Približivši se bijednoj postelji, pruži bolesnici 
ruku na poljubac. Ali Klari se taj gest pričini 
prevelikom pažnjom. 

Ne - reče - moj Gospodine, koji ste Zamjenik 
Kristov i nasljednik Apostola Petra. Dajte mi nogu 
a ne ruku ako hoćete, daje poljubim. 

Papa, videći njezino veliko poštovanje, htjede 
joj udovoljiti. Naredi da se do Klarina ležaja postavi 
klupica. Sjedne na nju, tako da mu je bolesnica mogla 
poljubiti nogu. 

Klara poljubi nogu odozgo i odozdo, i oblije 
suzama. Zatim zamoli Papu da joj podijeli odrješenje 
od grijeha. 

- Toliko mije to potrebno - reče bolesnica. 

- Daj, Bože, toliko toga ja trebao! reče Papa. 

Pred tolikom poniznošću isti Vrhovni Svećenik 

osjetio je potrebu da se ponizi! 

PAPINA POVELJA 


Svaki put kad bi Klara vidjela Papu, molila bi 
ga za dvije stvari: da je odriješi od grijeha i da 
potvrdi njezino siromaštvo. 

Poglavarica Sv. Damjana željela je imati od Pape 
jednu povelju, tj. službeno pismo pisano na 
pergameni, s papinskim pečatom, napravljenim od 
olova, s Papinim grbom na licu, a sa slikom sv. Petra 
i Pavla na naličju. 

Povelja, koju je Klara željela i prosila, morala 
bi sadržavati potvrdu Pravila, po kojem ona živi u 
Sv. Damjanu po nadahnuću sv. Franje, tj. Pravilo 
koje je naređivalo savršeno i potpuno siromaštvo, 
bez izuzetka i bez ublaženja. 

Već 17 dana Klara nije više ništa jela. Njezino 
tijelo postajaše prozračno, te su na njemu samo dva 
velika oka izgarala u očekivanju te zadnje milosti. 

Papinski seje dvor još nalazio u Asizu i svakog 
dana silazili su kardinali i biskupi prema Sv. Damjanu, 
po dva, po tri, po četiri, da vide i čuju veoma 
ljubljenu kćer sv. Franje. 

Klara ih je primala slatkim smiješkom. 
Pogledavala je njihove ruke, uvijek se nadajući da 
će zapaziti očekivanu Povelju. 

Pošto je ne bi vidjela, spustila bi glavu na jednu 
stranu, zatvorila oči i šaptala neku molitvu Kristovu 
Zamjeniku: „Dođite da mi pomognete." 

Prije smrti htjela je svojim gospođama ostaviti 
Papinsku povelju kao baštinu, da se poslije njezine 
smrti nitko ne bi usudio napadati oružjem ljudske 
samilosti kulu siromaštva. 

Ona bijaše jaka, odbacujući sve juriše na 
njezino Pravilo. Bijaše odbacila povlastice i odbila 
dozvole. Svojom apsolutnom vjernošću sv. Franji 
postade nesavladiva. Dok je ona upravljala, makar 
i s postelje od rogožine i slame, bolesna i mukotrpna, 
nijedna je opsada milostive zamarne nije plašila. 
Uvijek je odbijala da siromaštvo promatra kao 
pogibelj ili slabost. Naprotiv, apsolutno siromaštvo 
značilo je za nju, kao i za sv. Franju, nepobjedivo 
oružje i neodoljivu snagu svetosti. 

Ali sada, kad je na svom uzglavlju osjećala 
sestricu tjelesnu smrt, sada, kad je imala napustiti 
svoje mjesto zapovijedanja i bojevanja, htjela je 
svojim gospođama ostaviti neko drugo oružje, koje 
ne bi bilo samo njezina nesalomljiva volja. 

FItjela je da vlast Kristova Zamjenika preuzme 
mjesto njezine volje. Tražila je službenu crkvenu 
ispravu, kojom bi bilo potvrđeno Pravilo u svoj 
svojoj cijelosti. Očekivala je, naime, Papinu povelju. 

Zato je pogledom kružila preko ruku kardinala 
i biskupa, koji su dolazili daje pohode. 

I ne videći smotak pergamene s poveljom što 
visi na vrpci, uzdisala je, naslanjajući glavu omotanu 
zavojima, zaklanjajući oči i ponavljajući nijemu 
molitvu. 

Dolazili su joj u pohode i stari, preživjeli drugovi 
sv. Franje: Brat Leon „ovčica Božja“, brat Anđeo 
„Kristov borac“; brat Egidije „vitez okruglog stola“. 

Klara ih je pitala: 

„Imate li pri ruci štogod nova od slatkoga 
Isusa?“ 

Smjerala je na koji novi izraz, goreći ljubavlju 
za Isusom, koji su stari Franjini drugovi bili sposobni 
pronaći u svom nevinom misticizmu. 

Klara je molila te bosonoge starce, izrovana lica 
poput panja prve franjevačke šumice Sv. Marije 
Anđeoske, da mole za nju. Ona nije mogla umrijeti, 
ako prije ne stigne u Sv. Damjan Papina povelja. 

I napokon Papina povelja dođe sutradan nakon 
što ju je Papa potpisao: a to je bilo 10. kolovoza 
1253. 

Brižljivo smotanu, s netaknutim pečatom, 
donesošeje k postelji umiruće. Klara poljubi pečat 
s obadvije strane i reče da se isprava otvori i pročita. 
Zatvori oči da bolje prati sadržane riječi. Povelja je 
glasila: 

„Inocent Biskup, Sluga slugu Božjih, svojim 
predragim kćerima u Isusu Kristu, Opatici Klari i 
drugim Sestrama samostana sv. Damjana u Asizu 
pozdrav i apostolski blagoslov. 

„Vi ste nas ponizno zaprosile, da našom 
apostolskom vlašću potvrdimo način življenja, koji 
vam je dao sv. Franjo, i vi ga dobrovoljno prihvatile, 
obvezujući se da ćete živjeti u zajednici duhovno 
ujedinjene, sa zavjetom najuzvišenijeg siromaštva. 

„Udovoljavajući željama vaše bogoljubnosti, mi 
to dragovoljno, s našom apostolskom vlašću, 
potpuno odobravamo i potvrđujemo/ 4 

Klara opet otvori oči. Dvije debele suze 
proširivale su njezine sjajne zjenice. Izgledala je u 
zanosu. 

Pismo je slijedilo: 

„Nikome nije apsolutno dozvoljeno da ovo 
djelo naše vlasti rastrga ili se drskom smjelošću 
istom suprotstavi.“ 

„Ako bi se netko usudio da to pokuša, istog 
časa upast će u gnjev Svemogućega Boga i njegovih 
Apostola Petra i Pavla.“ 

Klara pruži ruke. Upre pogled na slike sv. Petra 
s ključevima i sv. Pavla s mačem na olovnom pečatu. 
Od sada unaprijed oni će braniti Sv. Damjana i 
povlasticu sv. siromaštva. 

Zatim pročita nadnevak: 

„Dano u Asizu 9. mjeseca kolovoza, jedanaeste 
godine našega papinstva." 

Klara pritisne na prsi povelju, prekriživši povrh 
nje ruke. 

Čas njezine smrti je konačno došao. 

PRATNJA DJEVICA 


Klara je mogla umrijeti, s Poveljom o svetom 
siromaštvu, privitom na prsima. I ona je mogla pjevati 
svoj „Sad otpusti.pošto je Papa potvrdio i 
zajamčio njezino Pravilo siromašnog življenja. 

Na ležaju svoje preduge bolesti šaputala je 
svojoj duši, koja seje dijelila od tijela, prozračnoj 
uslijed pokore i bolesti: 

- U miru i veselju idi k Onome koji te je stvorio, 
koji te je posvetio, i koji te je uvijek ljubio i čuvao. 
Pođi k Onome koji te je pazio. 

Jedna od njezinih kćeri, koja je stajala blizu nje, 
čuvši te riječi zapita je brižljivo: 

- Što govorite, majko sveta? Komu govorite? 

- Govorim svojoj blaženoj duši - 
odgovoriKlara. 

Malo zatim ponovno počne šaputati: 

- Blagoslovljen budi, moj Gospodine, koji si me 
stvorio i otkupio svojom milostivom Krvi, da mi 
udijeliš vječni život, koji si Ti. 

Smiješeći se, okrene se sestri koja ju je dvorila, 
te joj reče: 

- Da li ti vidiš Kralja slave, kao što ga ja vidim? 

„Siromašne gospođe“ Sv. Damjana, klečeći oko 

ležaja svoje majke, plakahu od boli i utjehe. 

Klara bijaše primila Papinu povelju dan prije, 
desetog kolovoza, na dan sv. Lovre. 

Cijelu noć padale su s visina neba zvijezde, 
natapajući noć tihim plačem. 

Pucala je zora novog dana, i iščezavao svaki 
trag boli. 

Kroz velike prozore, visoko nad poljem, 
prodiralo je jutarnje svjetlo, skoro zablješćujući. 
Klara gaje sakupljala u svoje velike blistave oči. 

Međutim, to svjetlo, koje je ulazilo na vrata, ne 
bijaše prirodno. Klara se okrene na onu stranu, i s 
njome se okrenu sve sestre, više zanesene nego 
začuđene. 

Kroz vrata je ulazila četa djevica, sve u bijelo 
obučene, i svaka je pojedina nosila na glavi zlatnu 
krunu. 

Posred njih dolazila je jedna Djevica slavnija i 
starija od svih ostalih. Njezina je kruna više sjala 
nego je ikada sunce u svojoj punini sjalo. 

Kraljica djevica stupi pred sve ostale i pođe 
prema Klarinu ležaju. Prigne se prema umirućoj, 
ljupko je grleći. I držeći je tako u zagrljaju, dade 
znak da joj pruže plašt. 

Bijaše to haljina sva od zlata i dragog kamenja, 
koju su neke djevice nosile preko ruku. 

Starija Djevica zamota u onu odjeću blaženu 
Klarinu dušu. Na ležaju od rogožine ostavi siromašno 
mrtvo tijelo. Otputova, uz kraljevsku pratnju, s 
proslavljenom dušom - prema vječnoj rajskoj 
svečanosti. 

SVETA KLARA 


Kako je rastao dan, tako se širila i vijest o 
Klarinoj smrti. 

Iz grada i sela svijet je trčao k Sv. Damjanu. 
Svi su govorili: 

- O sveta Klaro, moli se Bogu za nas. 

I Papa, s cijelim dvorom, pođe na pokop. 
Govorilo se daje htio da se moli Služba za djevice, 
a ne za pokojne. 

Izgleda daje Ostijski kardinal obuzdao Papin 
zanos i predložio normalni obred, čekajući postupak 
o beatifikaciji. 

Papa prihvati, ali preda upravo Ostijskom 
kardinalu dužnost da održi govor u čast Klare, koju 
je narod već proglasio svetom. 

Iz Asiza je, međutim, sišla i Vlada, s vojnicima 
i vitezovima. Opkole samostan, da s oružjem čuvaju, 
noć i dan, časno tijelo. 

Sv. Franjo za kratko bijaše ostao u Porcijunkuli. 
Poslije smrti njegovi su drugovi vrlo žurno odnijeli 
njegovo mrtvo tijelo. Prošavši uz Sv. Damjan uđoše 
u grad kroz Nova Vrata i pokopaše tijelo svog oca 
u malenoj crkvici sv. Jurja. 

Nije bilo razborito pustiti tako dragocjene moći 
na nezaštićenu mjestu i izvan zidina. 

Peruđani su ga mogli oteti oružanim udarom. 
Svečevo tijelo vrijedilo je više od zlata. 

Nakon dvije godine tijelo sv. Franje bilo je 
dignuto iz sv. Jurja i spušteno duboko u utrobu nove 
bazilike, koju podigne brat Ilija izvan grada, ali s 
bedemima i zidinama, poput tvrđave. 

Jednako su se bojali za Klarino tijelo. Sv. 
Damjan seje nalazio na otvorenom polju, zatvoren 
zidovima vrta. Zato ga opkole naoružani. Asiška 
gospoda dala su dobro stražariti, bojeći se da im 
ono blago ne bi odnijeli. 

Zatim seje mislilo na prijenos unutar gradskih 
zidina. 

Crkvica sv. Jurja bila je opet slobodna. Gdje 
je bio otac, tu je mogla počivati i kći. 

I tako je Klara za života slijedila Franjine stope, 
tako je pošla putem svoga učitelja i poslije smrti. 

I ona s nogama naprijed, na rukama Prelata, uz 
pratnju cijelog papinskog dvora, uzađe strminom 
brda, uniđe kroz Nova vrata, dok su sva asiška 
zvona svečano brujala. 

Sahraniše je u sv. Jurja, gdje je dvije godine 
počivao i Franjo. Uvijek iza njega, vjerna žena; 
uvijek s njime, jaka žena. U životu i u smrti, u uboštvu 
i u slavi, na vijeke. 

I nad crkvicom sv. Jurja podigoše za nju veliku, 
prostranu, prelijepu, sjajnu baziliku, posvećenu 
njezinu imenu Klare. 

CVJETIĆI nam vjerno iznose slike iz Klarina 
života: života poslušnosti, čistoće, potpune 
predanosti - savršene ljubavi prema Bogu i 
bližnjemu, a posebno poniznosti, koja se najviše 
očitovala u mukama i kušnjama, koje je pokorno i 
radosno primala iz ruku dobroga nebeskoga Oca. 

Svaka je slika toga života puna ljepote i 
nadnaravnoga sjaja, a sve se opet stapaju u jednu 
cjelinu, prelijevajući se kao boje sunčanoga spektra. 

Klarin napor bijaše u neprestanom stjecanju 
pozitivnih vrjednota, kreposti, u oblikovanju 
duhovnoga lika prema slici Božjoj, u suradnji s 
milošću; u neprestanom hodu k Bogu, koji je punina 
savršenstva. U ljubavi prema Njemu nalazi se i 
iscrpljuje smisao njezina života; 

u ovome naporu i nastojanju da Ga ljubi svim 
svojim bićem, poput serafa Franje, koji je plakao 
„Ljubav nije ljubljena 44 . 

Svojim skrovitim životom, svojim molitvama 
i žrtvama i patnjama sudjelovala je s Kristom u tajni 
Otkupljenja, kao što to i danas sudjeluje po svojim 
duhovnim kćerima. 

Sjedinjenjem s Bogom postala je znak 
velikog humanizma. Bila je svjetionik koji je 
rasvjetljavao stazu prema vječnosti. 









